title: 2004/929/ΕΚ: Απόφαση της Επιτροπής, της 22ας Δεκεμβρίου 2004, για αναπροσαρμογή των διορθωτικών συντελεστών που εφαρμόζονται από την 1η Φεβρουαρίου, την 1η Μαρτίου, την 1η Απριλίου, την 1η Μαΐου και την 1η Ιουνίου 2004 στις αποδοχές των υπαλλήλων, των συμβασιούχων υπαλλήλων και των εκτάκτων υπαλλήλων των Ευρωπαϊκών Κοινοτήτων που υπηρετούν σε τρίτες χώρες καθώς και στις αποδοχές ενός τμήματος των υπαλλήλων που παραμένουν στη θέση τους στα δέκα νέα κράτη μέλη για μέγιστη περίοδο δέκα πέντε μηνών μετά την προσχώρηση

text:
               31.12.2004

               EL

               Επίσημη Εφημερίδα της Ευρωπαϊκής Ένωσης

               L 396/49

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 22ας Δεκεμβρίου 2004
   για αναπροσαρμογή των διορθωτικών συντελεστών που εφαρμόζονται από την 1η Φεβρουαρίου, την 1η Μαρτίου, την 1η Απριλίου, την 1η Μαΐου και την 1η Ιουνίου 2004 στις αποδοχές των υπαλλήλων, των συμβασιούχων υπαλλήλων και των εκτάκτων υπαλλήλων των Ευρωπαϊκών Κοινοτήτων που υπηρετούν σε τρίτες χώρες καθώς και στις αποδοχές ενός τμήματος των υπαλλήλων που παραμένουν στη θέση τους στα δέκα νέα κράτη μέλη για μέγιστη περίοδο δέκα πέντε μηνών μετά την προσχώρηση
   (2004/929/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό, όπως καθορίστηκαν από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (1), και ιδίως το άρθρο 13 δεύτερο εδάφιο του παραρτήματος X,
   τη συνθήκη προσχώρησης των δέκα νέων κρατών μελών, και ιδίως το άρθρο 33 παράγραφος 4,
   Εκτιμώντας τα ακόλουθα:

               (1)

               Με τον κανονισμό (ΕΚ, Ευρατόμ) αριθ. 1785/2004 του Συμβουλίου (2) καθορίστηκαν, για τελευταία φορά και σύμφωνα με τον παλαιό κανονισμό υπηρεσιακής κατάστασης, κατ' εφαρμογήν του άρθρου 13 πρώτο εδάφιο του παραρτήματος Χ του εν λόγω κανονισμού υπηρεσιακής κατάστασης, οι διορθωτικοί συντελεστές που εφαρμόζονται, από την 1η Ιανουαρίου 2004, στις αποδοχές που καταβάλλονται, στο νόμισμα της χώρας υπηρεσίας, στους υπαλλήλους των Ευρωπαϊκών Κοινοτήτων που υπηρετούν σε τρίτες χώρες.

               (2)

               Πρέπει να αναπροσαρμοστούν, σύμφωνα με το άρθρο 13 δεύτερο εδάφιο του παραρτήματος Χ του κανονισμού υπηρεσιακής κατάστασης, από την 1η Φεβρουαρίου, την 1η Μαρτίου, την 1η Απριλίου, την 1η Μαΐου και την 1η Ιουνίου 2004, ορισμένοι από αυτούς τους διορθωτικούς συντελεστές, δεδομένου ότι σύμφωνα με τα στατιστικά δεδομένα που ευρίσκονται στη διάθεση της Επιτροπής, η διακύμανση του κόστους ζωής, υπολογιζόμενη με το διορθωτικό συντελεστή και την αντίστοιχη τιμή συναλλάγματος, απεδείχθη, για ορισμένες τρίτες χώρες, μεγαλύτερη από 5 % από τον τελευταίο προσδιορισμό τους ή την τελευταία αναπροσαρμογή τους,

         ΑΠΟΦΑΣΙΖΕΙ:
   Άρθρο μόνο
   Με έναρξη ισχύος την 1η Φεβρουαρίου, την 1η Μαρτίου, την 1η Απριλίου, την 1η Μαΐου και την 1η Ιουνίου 2004, οι διορθωτικοί συντελεστές που εφαρμόζονται στις αποδοχές των υπαλλήλων που υπηρετούν σε τρίτες χώρες καθώς και στις αποδοχές ενός τμήματος των υπαλλήλων που παραμένουν στη θέση τους στα δέκα νέα κράτη μέλη για μέγιστη περίοδο δέκα πέντε μηνών μετά την προσχώρηση, οι οποίες καταβάλλονται στο νόμισμα της χώρας υπηρεσίας, προσαρμόζονται όπως ορίζει το παράρτημα.
   Οι τιμές συναλλάγματος που χρησιμοποιούνται για τον υπολογισμό αυτών των αποδοχών καθορίζονται σύμφωνα με τους κανόνες εφαρμογής του δημοσιονομικού κανονισμού και αντιστοιχούν στην ημερομηνία που αναφέρεται στο πρώτο εδάφιο.

      Βρυξέλλες, 22 Δεκεμβρίου 2004.

            Για την Επιτροπή

         Benita FERRERO-WALDNER

            Μέλος της Επιτροπής

      (1)  ΕΕ L 56 της 4.3.1968, σ. 1· κανονισμός όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 857/2004 (ΕΕ L 161 της 30.4.2004, σ. 11).

      (2)  ΕΕ L 317 της 16.10.2004, σ. 1.

      ΠΑΡÁΡΤΗΜΑ

                  Τόπος διορισμού

                  Διορθωτικοί συντελεστές
                  Φεβρουάριος 2004

                  Δομινικανή Δημοκρατία

                  33,1

                  Σουρινάμ

                  49,3

                  Ζιμπάμπουε

                  31,9

                  Τόπος διορισμού

                  Διορθωτικοί συντελεστές
                  Μάρτιος 2004

                  Δομινικανή Δημοκρατία

                  38,9

                  Ζιμπάμπουε

                  33,5

                  Τόπος διορισμού

                  Διορθωτικοί συντελεστές
                  Απρίλιος 2004

                  Δομινικανή Δημοκρατία

                  43,8

                  Σιέρα Λεόνε

                  65,6

                  Ζιμπάμπουε

                  38,7

                  Τόπος διορισμού

                  Διορθωτικοί συντελεστές
                  Μάιος 2004

                  Γεωργία

                  87,4

                  Μαλάουι

                  71,6

                  Δομινικανή Δημοκρατία

                  48,6

                  Ζιμπάμπουε

                  42,9

                  Τόπος διορισμού

                  Διορθωτικοί συντελεστές
                  Ιούνιος 2004

                  Καζακστάν

                  94,0

                  Δομινικανή Δημοκρατία

                  46,4

                  Σιέρα Λεόνε

                  71,0

                  Ζιμπάμπουε

                  44,7


title: 2011/256/ΕΕ: Απόφαση του Συμβουλίου, της 11ης Απριλίου 2011 , για την υπογραφή εξ ονόματος της Ευρωπαϊκής Ένωσης συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Αργεντινής σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση

text:
               29.4.2011

               EL

               Επίσημη Εφημερίδα της Ευρωπαϊκής Ένωσης

               L 110/13

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 11ης Απριλίου 2011
   για την υπογραφή εξ ονόματος της Ευρωπαϊκής Ένωσης συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Αργεντινής σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση
   (2011/256/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 29 Ιανουαρίου 2007, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του Παγκοσμίου Οργανισμού Εμπορίου κατ’ εφαρμογή του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) του 1994, στο πλαίσιο της προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση.

               (2)

               Οι διαπραγματεύσεις διεξήχθησαν από την Επιτροπή στα πλαίσια των οδηγιών διαπραγμάτευσης που εξέδωσε το Συμβούλιο.

               (3)

               Μετά την ολοκλήρωση των εν λόγω διαπραγματεύσεων, μονογραφήθηκε, στις 22 Σεπτεμβρίου 2010, μια συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας της Αργεντινής, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση.

               (4)

               Η εν λόγω συμφωνία θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ευρωπαϊκής 'Ενωσης η υπογραφή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας της Αργεντινής σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση, με την επιφύλαξη της σύναψής της (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της 'Ενωσης.
   Άρθρο 3
   Η παρούσα απόφαση αρχίζει να ισχύει την ημέρα έκδοσής της.

      Λουξεμβούργο, 11 Απριλίου 2011.

            Για το Συμβούλιο

            Ο Πρόεδρος

         PINTÉR S.

      (1)  Η συμφωνία θα δημοσιευθεί με την απόφαση σύναψής της.


title: Απόφαση του Συμβουλίου, της 18ης Ιουνίου 2012 , για τον διορισμό του ημίσεως των μελών του Διοικητικού Συμβουλίου της Ευρωπαϊκής Αρχής για την Ασφάλεια των Τροφίμων και την τροποποίηση της απόφασης της 24ης Ιουνίου 2010

text:
               30.6.2012

               EL

               Επίσημη Εφημερίδα της Ευρωπαϊκής Ένωσης

               C 192/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Ιουνίου 2012
   για τον διορισμό του ημίσεως των μελών του Διοικητικού Συμβουλίου της Ευρωπαϊκής Αρχής για την Ασφάλεια των Τροφίμων και την τροποποίηση της απόφασης της 24ης Ιουνίου 2010
   2012/C 192/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 25, παράγραφος 1,
   Έχοντας υπόψη τον κατάλογο των υποψηφίων που υποβλήθηκε στο Συμβούλιο από την Ευρωπαϊκή Επιτροπή,
   Έχοντας υπόψη τις απόψεις που εξέφρασε το Ευρωπαϊκό Κοινοβούλιο,
   Εκτιμώντας τα ακόλουθα:

               (1)

               Είναι σημαντικό να διασφαλισθεί η ανεξαρτησία, η υψηλή επιστημονική ποιότητα, η διαφάνεια και η αποτελεσματικότητα της Ευρωπαϊκής Αρχής για την Ασφάλεια των Τροφίμων (EAAT). Η συνεργασία με τα κράτη μέλη είναι επίσης απαραίτητη.

               (2)

               Τα μισά μέλη του Διοικητικού Συμβουλίου της EAAT ολοκληρώνουν τη θητεία τους στις 30 Ιουνίου 2012. Τρία από τα μέλη αυτά έχουν θητεύσει σε οργανώσεις εκπροσώπησης των καταναλωτών και άλλων συμφερόντων στην τροφική αλυσίδα.

               (3)

               Ο κατάλογος τον οποίο υπέβαλε η Επιτροπή εξετάσθηκε ενόψει του διορισμού επτά νέων μελών του Διοικητικού Συμβουλίου της EAAT με βάση την τεκμηρίωση που προσκόμισε η Επιτροπή και υπό το πρίσμα των απόψεων που εξέφρασε το Ευρωπαϊκό Κοινοβούλιο. Στόχος είναι να εξασφαλίζονται τα αυστηρότερα κριτήρια επάρκειας, ευρύ φάσμα σχετικής εμπειρογνωμοσύνης, π.χ. όσον αφορά τη διαχείριση και τη δημόσια διοίκηση, και η ευρύτερη δυνατή γεωγραφική κατανομή εντός της Ένωσης.

               (4)

               Κατά την εξέταση του καταλόγου τον οποίο υπέβαλε η Επιτροπή, το Συμβούλιο έλαβε υπόψη το γεγονός ότι η Επιτροπή προβαίνει, χωρίς καθυστέρηση, με χωριστή διαδικασία, στην αντικατάσταση ενός μέλους που παραιτήθηκε πρόσφατα από το Διοικητικό Συμβούλιο της EAAT και υποβάλει κατάλογο υποψηφίων προς τούτο σύμφωνα με τους όρους που προβλέπονται στο άρθρο 25 παράγραφος 1 του κανονισμού (ΕΚ) αριθ. 178/2002.

               (5)

               Το Συμβούλιο σημειώνει επίσης ότι ένα από τα μέλη του τρέχοντος Διοικητικού Συμβουλίου της EAAT, του οποίου η θητεία λήγει στις 30 Ιουνίου 2014, δύναται, λόγω αλλαγής των επαγγελματικών δραστηριοτήτών του, να θεωρηθεί ως μέλος που έχει θητεύσει σε οργανώσεις εκπροσώπησης άλλων συμφερόντων στην τροφική αλυσίδα.

               (6)

               Η απόφαση της 24ης Ιουνίου 2010, για τον διορισμό των μισών μελών του Διοικητικού Συμβουλίου της Ευρωπαϊκής Αρχής για την Ασφάλεια των Τροφίμων (2), θα πρέπει, επομένως, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται, ως μέλη του Διοικητικού Συμβουλίου της Ευρωπαϊκής Αρχής για την Ασφάλεια των Τροφίμων, για την περίοδο από 1ης Ιουλίου 2012 έως 30 Ιουνίου 2016, οι κάτωθι:

               Valérie BADUEL

               Sue DAVIES (3)
                   (4)

               Piergiuseppe FACELLI (4)

               Jaana HUSU-KALLIO

               Radu ROATIS CHETAN

               Jiri RUPRICH (4)

               Tadeusz WIJASZKA

         Άρθρο 2
   Στο άρθρο 1 της απόφασης της 24ης Ιουνίου 2010, στο όνομα «Jan MOUSING» προστίθεται το εξής σημείο «(**)».
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 18 Ιουνίου 2012.

            Για το Συμβούλιο

            Η Πρόεδρος

         M. GJERSKOV

      (1)  EE L 31 της 1.2.2002, σ. 1.

      (2)  ΕΕ C 171 της 30.6.2010, σ. 3.

      (3)  Μέλος το οποίο έχει θητεύσει σε οργανώσεις εκπροσώπησης των καταναλωτών.

      (4)  Νυν μέλος του Διοικητικού Συμβουλίου της ΕΑΑΤ.


Avis juridique important

|

31989D0064

Ευρωπαϊκών Κοινοτήτων που είναι τοποθετημένοι σε τρίτη χώρ: 89/64/ΕΟΚ, Ευρατόμ, ΕΚΑΧ: Απόφαση της Επιτροπής της 22ας Νοεμβρίου 1988 για την προσαρμογή των διορθωτικών συντελεστών που εφαρμόζονται από την 1η Μαΐου 1988 στις αμοιβές των υπαλλήλων τω

Επίσημη Εφημερίδα αριθ. L 029 της 31/01/1989 σ. 0055 - 0056

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 22ας Νοεμβρίου 1988  για την προσαρμογή των διορθωτικών συντελεστών που εφαρμόζονται από την 1η Μαΐου 1988 στις αμοιβές των υπαλλήλων των Ευρωπαϊκών Κοινοτήτων που είναι τοποθετημένοι σε τρίτη χώρα  (89/64/ΕΟΚ, ΕΥΡΑΤΟΜ, ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων,  τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, όπως καθορίστηκε από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1), όπως τροποποιήθηκε τελευταία από τον κανονισμό (ΕΚΑΧ, ΕΟΚ, Ευρατόμ) αριθ. 2339/88 (2), και ιδίως το άρθρο 13 δεύτερο εδάφιο του παραρτήματος Χ,  Εκτιμώντας:  ότι με τον κανονισμό (ΕΚΑΧ, ΕΟΚ, Ευρατόμ) αριθ. 2176/88 του Συμβουλίου (3) καθορίστηκαν, κατ' εφαρμογή του άρθρου 13 πρώτο εδάφιο του παραρτήματος Χ του κανονισμού υπηρεσιακής κατάστασης, οι διορθωτικοί συντελεστές που εφαρμόζονται από 1ης Ιανουαρίου 1988 στις καταβαλλόμενες αμοιβές, στο νόμισμα της χώρας υπηρεσίας, στους υπαλλήλους που είναι τοποθετημένοι σε τρίτες χώρες·  ότι κατά τους τελευταίους μήνες η Επιτροπή προσάρμοσε ορισμένους από αυτούς τους διορθωτικούς συντελεστές (4), σύμφωνα με το άρθρο 13 δεύτερο εδάφιο του παραρτήματος Χ του κανονισμού υπηρεσιακής κατάστασης·  ότι πρέπει να προσαρμοστούν από 1ης Μαΐου 1988 ορισμένοι διορθωτικοί συντελεστές καθόσον, με βάση τα στατιστικά στοιχεία που έχει στη διάθεσή της η Επιτροπή, η μεταβολή του κόστους ζωής, όπως μετριέται με το διορθωτικό συντελεστή και την αντίστοιχη τιμή συναλλάγματος, αποδεικνύεται, για ορισμένες τρίτες χώρες, ανώτερη του 5 % μετά τον τελευταίο καθορισμό ή προσαρμογή,  ΑΠΟΦΑΣΙΖΕΙ:  Άρθρο μόνο  Από 1ης Μαΐου 1988 οι διορθωτικοί συντελεστές που εφαρμόζονται στις αμοιβές των υπαλλήλων που είναι τοποθετημένοι σε τρίτες χώρες και οι οποίες καταβάλλονται στο νόμισμα της χώρας διορισμού, προσαρμόζονται σύμφωνα με το παράρτημα.  Οι τιμές συναλλάγματος για την καταβολή αυτών των αμοιβών είναι οι τιμές που χρησιμοποιούνται για την εκτέλεση του προϋπολογισμού των Ευρωπαϊκών Κοινοτήτων κατά το μήνα που προηγείται της ημερομηνίας κατά την οποία παράγει αποτελέσματα η παρούσα απόφαση.  Βρυξέλλες, 22 Νοεμβρίου 1988.  Για την Επιτροπή  Henning CHRISTOPHERSEN  Αντιπρόεδρος  (1) ΕΕ αριθ. L 56 της 4. 3. 1968, σ. 1.  (2) ΕΕ αριθ. L 204 της 29. 7. 1988, σ. 5.  (3) ΕΕ αριθ. L 191 της 22. 7. 1988, σ. 4.  (4) Βλέπε σελίδα 53 της παρούσας Επίσημης Εφημερίδας.  ΠΑΡΑΡΤΗΜΑ  1.2 //  //  // Τόπος υπηρεσίας   // Διορθωτικοί συντελεστές   //    //   // Αϊτή   // 74,40  // Βραζιλία   // 48,20   // Γκάμπια   // 76,10   // Ζάμπια  // 49,79   // Ζιμπάμπουε   // 56,32   // Κογκό   // 127,16  // Λεσόθο   // 52,99   // Λίβανος   // 48,11   // Μαδαγασκάρη (Λαϊκή Δημοκρατία)   // 53,90   // Μεξικό   // 49,19  // Μοζαμβίκη   // 24,43   // Ουγκάντα   // 126,71   // Σουδάν  // 69,34   // Τανζανία   // 35,87   // Τουρκία   // 48,54  // Τσαντ   // 147,64   //    //


title: Εκτελεστική απόφαση (ΕΕ) 2017/122 της Επιτροπής, της 23ης Ιανουαρίου 2017, σχετικά με την εφαρμογή του άρθρου 34 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σε συμβάσεις που ανατίθενται για δραστηριότητες που αφορούν την παραγωγή τύρφης στη Φινλανδία [κοινοποιηθείσα υπό τον αριθμό C(2017) 237] (Κείμενο που παρουσιάζει ενδιαφέρον για τον ΕΟΧ )

text:
               25.1.2017

               EL

               Επίσημη Εφημερίδα της Ευρωπαϊκής Ένωσης

               L 19/33

         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/122 ΤΗΣ ΕΠΙΤΡΟΠΉΣ
   της 23ης Ιανουαρίου 2017
   σχετικά με την εφαρμογή του άρθρου 34 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σε συμβάσεις που ανατίθενται για δραστηριότητες που αφορούν την παραγωγή τύρφης στη Φινλανδία

         [κοινοποιηθείσα υπό τον αριθμό C(2017) 237]

   (Τα κείμενα στη φινλανδική και στη σουηδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφος 5,
   Έχοντας υπόψη την οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις διαδικασίες σύναψης συμβάσεων φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (2), και ιδίως το άρθρο 35 παράγραφος 3,
   Έχοντας υπόψη το αίτημα που υποβλήθηκε από τη Vapo Oy,
   Κατόπιν διαβούλευσης με τη Συμβουλευτική Επιτροπή Δημοσίων Συμβάσεων,
   Εκτιμώντας τα ακόλουθα:
   1.   ΠΡΑΓΜΑΤΙΚΑ ΠΕΡΙΣΤΑΤΙΚΑ

   1.1.   Το αίτημα

               (1)

               Στις 2 Φεβρουαρίου 2016 η Επιτροπή έλαβε από τη Vapo Oy (εφεξής «Vapo» ή «η αιτούσα») αίτημα σύμφωνα με το άρθρο 30 της οδηγίας 2004/17/ΕΚ (εφεξής «το αίτημα»).

               (2)

               Η Vapo είναι δημόσια επιχείρηση, στην οποία το φινλανδικό κράτος κατέχει το 50,1 % των μετοχών, ενώ το 49,9 % αυτών ανήκει στη Suomen Energiavarat Oy, εταιρεία η οποία ανήκει σε δημοτικές εταιρείες ενέργειας και συνεταιριστικές επιχειρήσεις ηλεκτρισμού.

               (3)

               Το αίτημα αφορά δραστηριότητες που συνδέονται με την παραγωγή τύρφης στη Φινλανδία.

               (4)

               Το αίτημα συνόδευε δήλωση της Αρχής Ανταγωνισμού και Καταναλωτών της Φινλανδίας (εφεξής «ΑΑΚ»), με ημερομηνία 2 Νοεμβρίου 2015. Η Επιτροπή θεωρεί ότι το έγγραφο αυτό δεν μπορεί να χαρακτηριστεί ως αιτιολογημένη και τεκμηριωμένη γνωμοδότηση κατά την έννοια του άρθρου 35 παράγραφος 2 της οδηγίας 2014/25/ΕΕ, δεδομένου ότι σε αυτό απλώς δηλώνεται ότι πληρούνται οι αναφερόμενοι όροι, χωρίς να παρέχεται κανένα επιχείρημα προς στήριξη του ισχυρισμού αυτού (3).

               (5)

               Η Επιτροπή ζήτησε περισσότερες πληροφορίες από την αιτούσα με ηλεκτρονικά μηνύματα στις 10 Μαρτίου 2016, τις 2 Ιουνίου 2016, τις 6 Ιουλίου 2016, τις 8 Ιουλίου 2016 και τις 23 Σεπτεμβρίου 2016. Οι απαντήσεις στα αιτήματα για την υποβολή πληροφοριών διαβιβάστηκαν με ηλεκτρονικά μηνύματα από την αιτούσα στις 6 Απριλίου 2016, τις 16 Ιουνίου 2016, τις 26 Αυγούστου 2016 και τις 30 Σεπτεμβρίου 2016.

               (6)

               Παράλληλα, στις 7 Ιουνίου 2016 η Επιτροπή ζήτησε συμπληρωματικές πληροφορίες από τις φινλανδικές αρχές. Η απάντηση διαβιβάστηκε από τις φινλανδικές αρχές με ηλεκτρονικό μήνυμα στις 26 Σεπτεμβρίου 2016. Τα συμπεράσματά της βασίζονταν σε έρευνα που πραγματοποίησε η ΑΑΚ της Φινλανδίας στην οποία συμμετείχαν 24 πελάτες της Vapo και 8 ανταγωνιστές της, καθώς και σε πληροφορίες που έλαβε από την ένωση παραγωγών τύρφης. Οι αποκριθέντες στην έρευνα απάντησαν σε ερωτήσεις σχετικά με τη χρήση καυσίμων από τους ίδιους, τη δυνατότητα αλλαγής καυσίμων, τις επιπτώσεις τυχόν μεταβολής της τιμής των καυσίμων, τις οικονομικά βιώσιμες αποστάσεις μεταφοράς, τις τιμές των καυσίμων, τους φραγμούς όσον αφορά την είσοδο στην αγορά, τη διαδικασία σύναψης δημόσιων συμβάσεων για την τύρφη, και την εξέλιξη των αγορών τύρφης και καυσίμων από ξύλο τα προσεχή έτη.

         1.2.   Η παραγωγή τύρφης στη Φινλανδία

               (7)

               Η τύρφη είναι οργανική ύλη που απαντάται σε υγρές περιοχές και αποτελείται από μερικώς αποσυντεθειμένη φυτική ύλη: κόβεται και αποξηραίνεται προκειμένου να χρησιμοποιηθεί ως καύσιμο. Στη Φινλανδία η τύρφη χρησιμοποιείται κυρίως για την παραγωγή ηλεκτρισμού και τηλεθέρμανσης. Η τύρφη αντιπροσώπευε το 4 % του συνόλου της παραγωγής ενεργειακού μείγματος στη Φινλανδία το 2014 (4).

               (8)

               Η συνολική επιφάνεια των τυρφώνων στη Φινλανδία είναι 9 εκατ. εκτάρια, εκ των οποίων 1,2 εκατ. εκτάρια ενδείκνυνται για την παραγωγή τύρφης (5). Εντούτοις, λιγότερο από το 10 % της έκτασης που ενδείκνυται για την παραγωγή τύρφης χρησιμοποιείται όντως για τέτοια παραγωγή (6). Η γεωγραφική θέση της ενεργού παραγωγής καθορίζεται από την κατάσταση του ανταγωνισμού, δεδομένης της σχετικά μικρής οικονομικά βιώσιμης απόστασης μεταφοράς της τύρφης, που ανέρχεται σε μόλις 150 km (7).

               (9)

               Η Φινλανδία διαθέτει περίπου 23 εκατ. εκτάρια δάσους και είναι σημαντικός προμηθευτής δασικών προϊόντων στις παγκόσμιες αγορές (8).

               (10)

               Η τύρφη και τα καύσιμα από ξύλο χρησιμοποιούνται ως καύσιμα σε περίπου 400 μονάδες παραγωγής ηλεκτρικής και θερμικής ενέργειας σε όλη τη Φινλανδία.

               (11)

               Η Vapo είναι ο μοναδικός παραγωγός τύρφης που δραστηριοποιείται σε όλη την εθνική επικράτεια. Η Φινλανδία έχει επίσης αρκετούς περιφερειακούς παραγωγούς, περί τους 300 τοπικούς παραγωγούς, ενώ ορισμένες από τις μεγαλύτερες μονάδες παραγωγής ενέργειας διαθέτουν δικές τους περιοχές παραγωγής τύρφης.

               (12)

               Καύσιμα από ξύλο προμηθεύουν 5 παραγωγοί εθνικής εμβέλειας, 79 ενώσεις διαχείρισης δασών και εκατοντάδες τοπικοί παραγωγοί (9).

         2.   ΝΟΜΙΚΟ ΠΛΑΙΣΙΟ

               (13)

               Η οδηγία 2014/25/ΕΕ εφαρμόζεται στην ανάθεση συμβάσεων για την εκτέλεση δραστηριοτήτων που αφορούν την εκμετάλλευση γεωγραφικής περιοχής με σκοπό την εξόρυξη άνθρακα ή άλλων στερεών καυσίμων, εκτός εάν η σχετική δραστηριότητα εξαιρείται σύμφωνα με το άρθρο 34 της προαναφερόμενης οδηγίας.

               (14)

               Σύμφωνα με το άρθρο 34 της οδηγίας 2014/25/ΕΕ, οι συμβάσεις που προορίζονται να επιτρέψουν την άσκηση δραστηριότητας διεπόμενης από την ίδια οδηγία δεν υπόκεινται στην εν λόγω οδηγία αν η δραστηριότητα, στο κράτος μέλος όπου ασκείται, είναι άμεσα εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη.

               (15)

               Η άμεση έκθεση στον ανταγωνισμό αξιολογείται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του οικείου τομέα. Η πρόσβαση στην αγορά θεωρείται ότι δεν περιορίζεται εάν το κράτος μέλος έχει ενσωματώσει και εφαρμόσει τη νομοθεσία της Ένωσης για το άνοιγμα του σχετικού τομέα ή τμήματός του. Η νομοθεσία αυτή περιλαμβάνεται στο παράρτημα III της οδηγίας 2014/25/ΕΕ. Εντούτοις, για την εξόρυξη άνθρακα ή άλλων στερεών καυσίμων, το εν λόγω παράρτημα δεν περιλαμβάνει συναφείς νομοθετικές διατάξεις για την ελευθέρωση του τομέα αυτού. Κατά συνέπεια, η ελεύθερη πρόσβαση στην αγορά δεν τεκμαίρεται και πρέπει να καταδειχθεί ότι η εν λόγω πρόσβαση είναι ελεύθερη εκ του νόμου και εκ των πραγμάτων.

               (16)

               Η παρούσα απόφαση δεν θίγει την εφαρμογή των κανόνων για τον ανταγωνισμό και άλλους τομείς του ενωσιακού δικαίου. Ιδίως, τα κριτήρια και η μεθοδολογία που χρησιμοποιήθηκαν για την αξιολόγηση της άμεσης έκθεσης στον ανταγωνισμό βάσει του άρθρου 34 της οδηγίας 2014/25/ΕΕ δεν είναι απαραιτήτως ταυτόσημα με εκείνα που χρησιμοποιούνται για τη διενέργεια αξιολόγησης βάσει του άρθρου 101 ή 102 της Συνθήκης ή βάσει του κανονισμού (ΕΚ) αριθ. 139/2004 του Συμβουλίου (10). Το σημείο αυτό επιβεβαιώθηκε και από το Δικαστήριο σε πρόσφατη απόφαση (11).

         3.   ΑΞΙΟΛΟΓΗΣΗ

   3.1.   Ελεύθερη πρόσβαση στην αγορά

               (17)

               Δεδομένου ότι η ελεύθερη πρόσβαση στην αγορά δεν τεκμαίρεται, πρέπει να καταδειχθεί ότι η εν λόγω πρόσβαση είναι ελεύθερη εκ του νόμου και εκ των πραγμάτων.

               (18)

               Η αιτούσα διατείνεται ότι δεν υπάρχουν νομικοί περιορισμοί σχετικά με την πρόσβαση στην αγορά τύρφης. Για την παραγωγή τύρφης απαιτείται περιβαλλοντική άδεια, αλλά αυτό δεν μπορεί να θεωρηθεί ως περιορισμός της πρόσβασης στην αγορά. Επιπλέον, δεν υπάρχουν ειδικά ή αποκλειστικά δικαιώματα που να συνδέονται με την παραγωγή τύρφης.

               (19)

               Από την εξέταση των νομικών διατάξεων που ισχύουν στη Φινλανδία σχετικά με την έκδοση άδειας για την παραγωγή τύρφης προκύπτει ότι αυτές οι άδειες χορηγούνται, επί του παρόντος, κατά τρόπο που δεν εισάγει διακρίσεις. Για να ξεκινήσει η παραγωγή τύρφης, είναι απαραίτητη περιβαλλοντική άδεια. Μολονότι η διαδικασία απόκτησης τέτοιας άδειας μπορεί να είναι πολύ χρονοβόρα (από ένα έως τέσσερα έτη), η διαδικασία χορήγησης της άδειας καθώς και τα κριτήρια χορήγησής της είναι τα ίδια για όλους τους φορείς της αγοράς και, επομένως, αυτό δεν μπορεί να θεωρηθεί περιορισμός της πρόσβασης στην αγορά από τη σκοπιά των δημόσιων συμβάσεων. Για τους σκοπούς της παρούσας απόφασης, η δυνατότητα απόκτησης άδειας για την παραγωγή τύρφης θα μπορούσε να θεωρηθεί ότι παρέχεται, εκ του νόμου, ελεύθερα σε όλους.

               (20)

               Σημαντικό μέρος των τυρφώνων που ενδείκνυνται για την παραγωγή τύρφης δεν έχει ακόμη αξιοποιηθεί (12). Η αιτούσα υποστηρίζει επίσης ότι ο αριθμός των παραγωγών τύρφης έχει αυξηθεί τα τελευταία χρόνια (13), στοιχείο που στηρίζει το επιχείρημα ότι η πρόσβαση στην αγορά είναι εκ των πραγμάτων ελεύθερη.

               (21)

               Η ελεύθερη πρόσβαση στην εν λόγω δραστηριότητα επιβεβαιώθηκε από τις φινλανδικές αρχές (14).

               (22)

               Λαμβανομένων υπόψη των παραπάνω, για τους σκοπούς της αξιολόγησης των συνθηκών που ορίζονται στο άρθρο 34 της οδηγίας 2014/25/ΕΕ και με την επιφύλαξη της νομοθεσίας περί ανταγωνισμού ή της εφαρμογής οποιουδήποτε άλλου τομέα του δικαίου της ΕΕ, η πρόσβαση στην αγορά για την εκμετάλλευση μιας γεωγραφικής περιοχής για τους σκοπούς της εξόρυξης τύρφης μπορεί να θεωρηθεί ότι είναι εκ των πραγμάτων και εκ του νόμου ελεύθερη.

         3.2.   Άμεση έκθεση στον ανταγωνισμό

               (23)

               Η άμεση έκθεση στον ανταγωνισμό θα πρέπει να αξιολογείται βάσει διαφόρων δεικτών, κανένας από τους οποίους δεν είναι από μόνος του καθοριστικός. Σχετικά με τις αγορές τις οποίες αφορά η παρούσα απόφαση, το μερίδιο αγοράς των κυριότερων παραγόντων μιας δεδομένης αγοράς αποτελεί ένα κριτήριο που πρέπει να λαμβάνεται υπόψη. Δεδομένων των χαρακτηριστικών των σχετικών αγορών, μπορεί να λαμβάνονται υπόψη και επιπλέον κριτήρια.

               (24)

               Περαιτέρω, ο εν λόγω ορισμός, όπως προαναφέρθηκε, δεν προκαταλαμβάνει με κανέναν τρόπο την εφαρμογή των άρθρων 101 και/ή 102 της Συνθήκης και των κανόνων ελέγχου των συγκεντρώσεων βάσει του κανονισμού (ΕΚ) αριθ. 139/2004 ούτε των ισχυόντων κανονισμών και ανακοινώσεων και κατευθυντήριων οδηγιών της Επιτροπής που αφορούν την εφαρμογή των κανόνων ανταγωνισμού της Ένωσης, συμπεριλαμβανομένων των σχετικών διατάξεων για τον ορισμό της αγοράς και τον υπολογισμό των μεριδίων αγοράς.

               (25)

               Σκοπός της παρούσας απόφασης είναι να καθορίσει αν οι υπηρεσίες τις οποίες αφορά το αίτημα είναι εκτεθειμένες σε ένα επίπεδο ανταγωνισμού για τους σκοπούς των δημόσιων συμβάσεων (σε αγορές στις οποίες η πρόσβαση δεν είναι περιορισμένη κατά την έννοια του άρθρου 34 της οδηγίας 2014/25/ΕΕ) το οποίο θα διασφαλίζει ότι, ακόμη και χωρίς τις ρυθμίσεις που θεσπίζονται από τους λεπτομερείς κανόνες περί δημόσιων συμβάσεων που προβλέπονται στην οδηγία 2014/25/ΕΕ, οι δημόσιες συμβάσεις για την άσκηση των σχετικών δραστηριοτήτων θα εκτελούνται με διαφάνεια και χωρίς διακρίσεις, βάσει κριτηρίων που θα επιτρέπουν στους αγοραστές να εντοπίζουν τη συνολικά πλέον συμφέρουσα λύση από οικονομική άποψη.

               (26)

               Η Vapo είναι ο μοναδικός αναθέτων φορέας που δραστηριοποιείται στην αγορά τύρφης της Φινλανδίας και, επομένως, ο μοναδικός φορέας που υπάγεται στους κανόνες περί δημόσιων συμβάσεων της Ένωσης. Υπό αυτές τις συνθήκες, είναι σημαντικό να λαμβάνεται υπόψη ότι οι εταιρείες που δεν υπάγονται στις διαδικασίες σύναψης δημόσιων συμβάσεων, όταν δραστηριοποιούνται στις εν λόγω αγορές, έχουν τη δυνατότητα να ασκήσουν ανταγωνιστικές πιέσεις στην αιτούσα.

         3.2.1.   Σχετική αγορά προϊόντων

               (27)

               Το αίτημα καλύπτει την παραγωγή και τη χονδρική πώληση τύρφης. Οι παραγωγοί εξορύσσουν και επεξεργάζονται τύρφη και την πωλούν απευθείας σε διάφορες μονάδες χωρίς μεσάζοντες. Κατά την εξέταση του ανταγωνισμού στην αγορά παραγωγής τύρφης, πρέπει να λαμβάνεται υπόψη η σχέση μεταξύ παραγωγής και πρώτης πώλησης/χονδρικής πώλησης της εξορυχθείσας τύρφης. Για τους σκοπούς της παρούσας απόφασης, και χωρίς να θίγεται η εφαρμογή άλλης νομοθεσίας της ΕΕ, η παραγωγή και η χονδρική πώληση τύρφης θα εξεταστούν από κοινού στην ίδια αγορά προϊόντων.

               (28)

               Η αιτούσα υποστηρίζει ότι η τύρφη ανήκει στην ίδια σχετική αγορά τουλάχιστον με τα καύσιμα από ξύλο (δηλαδή, τα τεμαχίδια δασικής ξυλείας και τα υποπροϊόντα της δασικής βιομηχανίας). Η Vapo δραστηριοποιείται τόσο στην αγορά τύρφης όσο και στην αγορά ξυλείας, όμως οι πωλήσεις της πραγματοποιούνται κυρίως στον τομέα της τύρφης.

               (29)

               Η ΑΑΚ της Φινλανδίας, βάσει της έως τώρα πρακτικής της (15), θεωρούσε ότι η τύρφη και η ξυλεία ανήκαν σε χωριστές αγορές προϊόντων, αφήνοντας όμως ανοικτό τον ορισμό τους. Η διαφοροποίηση του ορισμού της αγοράς για την τύρφη και την ξυλεία βασιζόταν στα ακόλουθα επιχειρήματα: στο υψηλό κόστος επενδύσεων που συνεπαγόταν η μετάβαση/αλλαγή της τεχνολογίας, στις διαφορετικές τεχνικές ιδιότητες της τύρφης και της ξυλείας, στις ελλείψεις στην προσφορά ξυλείας, στην απουσία συγκεκριμένης τιμής στην αγορά για τα καύσιμα από ξύλο, καθώς και στην ύπαρξη μακροπρόθεσμων συμβάσεων. Η Επιτροπή αξιολόγησε την τρέχουσα κατάσταση της αγοράς και έκρινε κατά πόσο τα παραπάνω επιχειρήματα ευσταθούν.

      Οι τεχνολογικές αλλαγές

               (30)

               Η αιτούσα διατείνεται ότι μία από τις σημαντικότερες αλλαγές σε σχέση με την εποχή που λήφθηκαν οι προηγούμενες αποφάσεις από την ΑΑΚ της Φινλανδίας αφορά τις αλλαγές στην τεχνολογία καύσης στις μονάδες, οι οποίες είχαν ως αποτέλεσμα την αύξηση της κατανάλωσης καυσίμων από ξύλο και τη μείωση της κατανάλωσης τύρφης. Ειδικότερα, η αιτούσα υποστηρίζει ότι πλέον είναι δυνατή η παράλληλη καύση τύρφης και ξυλείας, σε όλες πρακτικά τις μονάδες παραγωγής θερμότητας της Φινλανδίας. Αυτό οδήγησε σε αύξηση της κατανάλωσης καυσίμων από ξύλο τα τελευταία 15 χρόνια (16).

               (31)

               Η ΑΑΚ της Φινλανδίας επιβεβαίωσε ότι τα τελευταία χρόνια η τύρφη αντιμετωπίζει ολοένα αυξανόμενες ανταγωνιστικές πιέσεις από την ξυλεία (17). Η ΑΑΚ της Φινλανδίας παρατήρησε ότι οι παραγωγοί ενέργειας πραγματοποίησαν επενδύσεις σε μονάδες πολλαπλών καυσίμων, οι οποίες μπορούν να χρησιμοποιούν τύρφη, ξυλεία αλλά και άνθρακα, για να εξασφαλίσουν τη μέγιστη δυνατή ευελιξία απέναντι στις διαφορετικές συνθήκες της αγοράς, καθώς και στις περιβαλλοντικές και φορολογικές πολιτικές.

               (32)

               Οι 20 σημαντικότεροι χρήστες τύρφης (18) της Φινλανδίας χρησιμοποιούν επί του παρόντος στο σύνολό τους τύρφη σε συνδυασμό με ξυλεία αλλά και με άνθρακα (για τις μονάδες που βρίσκονται κατά μήκος των ακτών) (19).

               (33)

               Από τις 400 μονάδες παραγωγής ηλεκτρικής και θερμικής ενέργειας που χρησιμοποιούν τύρφη και ξυλεία, λιγότερες από 20 μικρές μονάδες παραγωγής θερμότητας χρησιμοποιούν αποκλειστικά τύρφη (20). Ωστόσο, η κατανάλωση που αντιστοιχεί στις εν λόγω μονάδες είναι μάλλον ασήμαντη (21).

      Τεχνικές ιδιότητες της τύρφης και της ξυλείας

               (34)

               Όσον αφορά τις τεχνικές διαφορές, η Επιτροπή επισημαίνει ότι στις μέρες μας τεχνικά αποδοτική καύση μπορεί να επιτευχθεί με την προσθήκη χημικών σε συνδυασμό με ξυλεία.

               (35)

               Επισημαίνεται ότι η χρήση μόνο ξυλείας αυξάνει τη διάβρωση του λέβητα και ότι συνήθως προστίθεται ένα ελάχιστο ποσοστό τύρφης (η οποία είναι από τη φύση της θειώδης), άνθρακα ή χημικών ουσιών, όπως το θείο ή ο ασβεστόλιθος, κατά τη διαδικασία της καύσης για να αποτρέπεται η διάβρωση. Το βέλτιστο ποσοστό τύρφης που είναι αναγκαίο διαφέρει σημαντικά ανάλογα με την τεχνολογία της μονάδας και τις προβλεπόμενες εκπομπές, κυμαίνεται δε μεταξύ 0 και 60 % (22).

               (36)

               Η Επιτροπή υπέβαλε ερωτήσεις (23) στην αιτούσα σχετικά με τις εποχιακές διακυμάνσεις στη σύνθεση του μείγματος εφοδιασμού τύρφης και ξυλείας κατά τη διάρκεια του έτους και, πιο συγκεκριμένα, σχετικά με το αν πελάτες αναγκάζονταν να χρησιμοποιούν εκ των πραγμάτων μόνο τύρφη ή μόνο ξυλεία. Η αιτούσα εξήγησε (24) ότι η κατανάλωση τύρφης αγγίζει τα υψηλότερα επίπεδά της από τον Ιανουάριο έως τον Μάρτιο, ενώ το καλοκαίρι η κατανάλωση είναι χαμηλή, καθώς δεν απαιτείται καύσιμο για θέρμανση. Η αιτούσα χρησιμοποίησε ως παράδειγμα την περίπτωση του 2015, όταν οι θερμοκρασίες ήταν πολύ χαμηλές (25) και οι μονάδες τηλεθέρμανσης χρησιμοποιούσαν περισσότερη τύρφη και πετρέλαιο αντί ξυλείας. Ωστόσο, οι ποσότητες που αντικαταστάθηκαν ήταν μάλλον ασήμαντες στο πλαίσιο της συνολικής κατανάλωσης.

      Διαθεσιμότητα καυσίμων από ξύλο

               (37)

               Όσον αφορά τις ελλείψεις ξυλείας, η αιτούσα υποστηρίζει ότι η τρέχουσα κατάσταση διαφέρει τελείως από την κατάσταση που επικρατούσε την εποχή που εκδόθηκαν οι προηγούμενες αποφάσεις της ΑΑΚ, δεδομένου ότι έκτοτε οι φορείς επένδυσαν σε μηχανήματα υλοτομίας, γεγονός που οδήγησε σε σημαντική ανάπτυξη της αγοράς ξυλείας (26).

               (38)

               Σύμφωνα με το αίτημα (27), η διαθεσιμότητα εναλλακτικών καυσίμων έναντι της τύρφης βρίσκεται σε καλό επίπεδο. Στη βόρεια και την ανατολική Φινλανδία, διατίθενται επαρκείς ποσότητες καυσίμων από ξύλο, ενώ στις νότιες και τις δυτικές περιοχές η διαθεσιμότητα εγχώριων καυσίμων από ξύλο ενδέχεται να περιορίσει την αύξηση της χρήσης τεμαχιδίων ξυλείας στο μέλλον (28). Τα εναλλακτικά καύσιμα που χρησιμοποιούνται είναι άνθρακας (στις παράκτιες περιοχές), ξυλεία που εισάγεται από τη Ρωσία και φυσικό αέριο (όπου έχουν τοποθετηθεί αγωγοί φυσικού αερίου). Μολονότι η ζήτηση ξυλείας ενίοτε υπερβαίνει την προσφορά, αυτό συμβαίνει μόνο προσωρινά (29).

               (39)

               Η ΑΑΚ της Φινλανδίας σημείωσε ότι «Σήμερα οι αγορές τόσο των τεμαχιδίων δασικής ξυλείας όσο και των υποπροϊόντων της δασικής βιομηχανίας έχουν αποτελέσει αντικείμενο μεγαλύτερης εμπορευματοποίησης και έχουν ενισχύσει τη θέση τους σε σύγκριση με την τύρφη.». (30)

               (40)

               Σύμφωνα με τα δημοσιευμένα στοιχεία (31), από τις χρονοσειρές ενεργειακών πηγών για την παραγωγή ηλεκτρισμού προκύπτει σταθερή αύξηση στην κατανάλωση καυσίμων από ξύλο και μείωση στην κατανάλωση τύρφης, ιδίως από το 2010 και μετά.

      Τιμές καυσίμων

               (41)

               Η Φινλανδία χρησιμοποιεί καθεστώτα ενισχύσεων λειτουργίας (32) στα οποία εντάσσονται μονάδες παραγωγής ενέργειας που λειτουργούν με τεμαχίδια δασικής ξυλείας, με στόχο την αύξηση της παραγωγής ενέργειας από ανανεώσιμες πηγές, μέσω της παροχής κινήτρων για τη μετάβαση από την τύρφη στη βιομάζα.

               (42)

               Ο στόχος της ΕΕ για το 2020 όσον αφορά την ενέργεια από ανανεώσιμες πηγές για τη Φινλανδία είναι 38 %. Το μερίδιο της ενέργειας από ανανεώσιμες πηγές στην ακαθάριστη τελική κατανάλωση ενέργειας στη Φινλανδία αυξήθηκε από 28,5 % το 2005 σε 36,8 % το 2013 (33).

               (43)

               Η αιτούσα επιβεβαιώνει (34) ότι όλοι οι βασικοί πελάτες του είναι επιλέξιμοι για την παραπάνω αναφερόμενη ενίσχυση.

               (44)

               Η τροποποίηση του επιπέδου ενίσχυσης που επέβαλε η κυβέρνηση (35) τέθηκε σε ισχύ την 1η Μαρτίου 2016. Σύμφωνα με την εν λόγω πράξη, το μέγιστο επίπεδο επιδότησης της ηλεκτρικής ενέργειας που παράγεται με τεμαχίδια δασικής ξυλείας αυξήθηκε από 15,90 ευρώ ανά MWh σε 18 ευρώ ανά MWh.

               (45)

               Στη Φινλανδία επιβάλλονται ενεργειακοί φόροι στην ηλεκτρική ενέργεια, τον άνθρακα, το φυσικό αέριο, την τύρφη για παραγωγή ενέργειας, το ταλλέλαιο και τα υγρά καύσιμα. Σύμφωνα με την πλέον πρόσφατη νομοθεσία (36), ο φόρος στην τύρφη για παραγωγή ενέργειας μειώθηκε σε 1,90 ευρώ ανά MWh από 3,40 ευρώ ανά MWh. Ο εν λόγω νέος φόρος επίσης τέθηκε σε ισχύ την 1η Μαρτίου 2016.

               (46)

               Σε αντίθεση με τη χρήση ξυλείας, η χρήση τύρφης και άλλων ορυκτών καυσίμων στον τομέα της ενέργειας υπόκειται σε φόρο εκπομπών CO2. Την εποχή που εκδόθηκε η προηγούμενη απόφαση της ΑΑΚ (37) δεν ίσχυε ο φόρος εκπομπών. Η θέσπιση του εν λόγω φόρου οδήγησε σε υψηλές επενδύσεις σε νέες μονάδες πολλαπλών καυσίμων και για τη μετατροπή παλιών μονάδων ώστε να μπορούν να χρησιμοποιούν τόσο ξυλεία όσο και άλλα ορυκτά καύσιμα.

               (47)

               Η αιτούσα υποστηρίζει (38) ότι, λαμβανομένων υπόψη όλων των φόρων που ισχύουν για την τύρφη και της ενίσχυσης που προβλέπεται για την ξυλεία, από τη σύγκριση του κόστους των καυσίμων από τύρφη (συμπεριλαμβανομένου του φόρου τύρφης και των δικαιωμάτων εκπομπών CO2) και του κόστους των καυσίμων από ξύλο προκύπτει ότι αμφότερα τα καύσιμα αυτά έχουν συγκρίσιμο κόστος για τον πελάτη, με την ξυλεία να παραμένει φθηνότερη από την τύρφη.

               (48)

               Οι φινλανδικές αρχές επιβεβαίωσαν (39) ότι, κατά τη διάρκεια της έρευνας που διεξήχθη μεταξύ των πελατών και ανταγωνιστών της Vapo, «πολλοί αποκριθέντες ανέφεραν ότι, στην πράξη, το τελικό κόστος για τον πελάτη είναι επί του παρόντος το ίδιο για την τύρφη και την ξυλεία, λόγω του ύψους της ενίσχυσης, των φόρων και των δικαιωμάτων εκπομπών που ισχύουν».

      Μακροπρόθεσμες συμβάσεις

               (49)

               Την εποχή που εκδόθηκαν οι προηγούμενες αποφάσεις της ΑΑΚ υπήρχαν ελλείψεις στην προσφορά τύρφης και τα καύσιμα από ξύλο αποτελούσαν εναλλακτική λύση στον ίδιο βαθμό με σήμερα. Για τη διασφάλιση επαρκούς εφοδιασμού, οι πελάτες ήταν διατεθειμένοι να συνάψουν μακροπρόθεσμες συμβάσεις.

               (50)

               Η Vapo λειτουργεί επί του παρόντος βάσει συμφωνιών-πλαισίων με τους πελάτες της. Αυτά τα πλαίσια συνήθως ισχύουν για περισσότερο από έναν χρόνο, αλλά οι τιμές και οι ποσότητες προς προμήθεια συμφωνούνται ετησίως ή για συντομότερη χρονική περίοδο, ανάλογα με την κατάσταση της αγοράς. Η Vapo δεν διατηρεί συμβάσεις αποκλειστικής πώλησης και όλοι οι πελάτες της έχουν τη δυνατότητα να αγοράζουν τύρφη και από άλλους παραγωγούς. Ως εκ τούτου, παρά τις υφιστάμενες συμφωνίες-πλαίσια, οι πελάτες δεν δεσμεύονται από μακροπρόθεσμες δεσμεύσεις αγοράς από τη Vapo.

               (51)

               Λαμβανομένης υπόψη της τρέχουσας κατάστασης της αγοράς τύρφης και ξυλείας, όπως περιγράφεται στις αιτιολογικές σκέψεις 27 έως 50, και δεδομένου επίσης του ισχύοντος καθεστώτος κρατικών ενισχύσεων για την ξυλεία, φαίνεται ότι τα καύσιμα από τύρφη αντιμετωπίζουν σημαντική ανταγωνιστική πίεση από, μεταξύ άλλων, τα καύσιμα από ξύλο.

               (52)

               Λαμβάνοντας υπόψη τα παραπάνω, για τους σκοπούς της αξιολόγησης των συνθηκών που ορίζονται στο άρθρο 34 της οδηγίας 2014/25/ΕΕ και χωρίς να θίγεται η εφαρμογή της νομοθεσίας περί ανταγωνισμού ή οποιασδήποτε άλλης νομοθεσίας της ΕΕ, η Επιτροπή θεωρεί ότι τα καύσιμα από τύρφη και τα καύσιμα από ξύλο (τεμαχίδια δασικής ξυλείας και υποπροϊόντα δασικής βιομηχανίας) αποτελούν επί του παρόντος ανταγωνιστικά μεταξύ τους καύσιμα.

         3.2.2.   Σχετική γεωγραφική αγορά

               (53)

               Σύμφωνα με την αιτούσα, η σχετική αγορά καλύπτει την εθνική επικράτεια της Φινλανδίας. Η αιτούσα, καθώς και άλλοι παραγωγοί τύρφης και ξυλείας, δραστηριοποιείται στη Φινλανδία.

               (54)

               Προηγούμενη απόφαση (40) της ΑΑΚ έκρινε ότι η γεωγραφική αγορά της τύρφης ήταν εθνικής εμβέλειας. Στο ίδιο συμπέρασμα καταλήγουν και οι φινλανδικές αρχές, στην επιστολή τους της 26ης Σεπτεμβρίου 2016 (41).

               (55)

               Τα καύσιμα από τύρφη παράγονται κατά κανόνα όσο το δυνατό εγγύτερα στις εγκαταστάσεις του πελάτη. Κατά κανόνα, ο εφοδιασμός ενός πελάτη γίνεται συνήθως από δεκάδες διαφορετικές εγκαταστάσεις τυρφορυχείων (42). Η μέγιστη οικονομικά βιώσιμη απόσταση μεταφοράς έχει εκτιμηθεί από την αιτούσα σε περίπου 150 km για την τύρφη, 50 km για τα τεμαχίδια ξυλείας και 150 km για τα υποπροϊόντα ξυλείας.

               (56)

               Σύμφωνα με την έρευνα αγοράς που διεξήγαγε η ΑΑΚ το 2016, η οικονομικά βιώσιμη απόσταση μεταφοράς υπολογίζεται σε 160 km για την τύρφη, 110 km για τα τεμαχίδια ξυλείας και 155 km για τα υποπροϊόντα ξυλείας (43).

               (57)

               Η αιτούσα υποστηρίζει ότι εντός της οικονομικά βιώσιμης περιοχής εφοδιασμού μιας μονάδας που χρησιμοποιεί τύρφη ή ξυλεία για την παραγωγή ενέργειας υπάρχουν αρκετά τυρφορυχεία ή πηγές ξυλείας, και, αντιστρόφως, ότι οι φορείς που ασχολούνται με την τύρφη και την ξυλεία πωλούν τα καύσιμα που παράγουν σε διάφορες μονάδες. Όμοια επιχειρήματα είχαν χρησιμοποιηθεί από την ΑΑΚ σε προηγούμενη απόφαση (44), κατά τον καθορισμό της γεωγραφικής αγοράς ως εθνικής.

               (58)

               Η Επιτροπή επισημαίνει ότι οι 20 σημαντικότεροι χρήστες τύρφης της Φινλανδίας χρησιμοποιούν στο σύνολό τους τύρφη σε συνδυασμό με ξυλεία αλλά και άνθρακα, και καθένας από αυτούς έχει περισσότερους από έναν προμηθευτές τύρφης και ξυλείας, καθώς και μεγάλο αριθμό δυνητικών προμηθευτών εντός της οικονομικά βιώσιμης ακτίνας μεταφοράς.

               (59)

               Η ΑΑΚ της Φινλανδίας υποστηρίζει (45) ότι, σε σύγκριση με την κατάσταση στην οποία βασίστηκε η προηγούμενη απόφαση της ΑΑΚ του 2001, η κατάσταση της γεωγραφικής αγοράς δεν φαίνεται να έχει αλλάξει, επομένως η γεωγραφική αγορά μπορεί να οριστεί ως εθνικής εμβέλειας.

               (60)

               Ενόψει των παραπάνω, για τους σκοπούς της αξιολόγησης των συνθηκών που ορίζονται στο άρθρο 34 της οδηγίας 2014/25/ΕΕ και χωρίς να θίγεται η εφαρμογή της νομοθεσίας περί ανταγωνισμού ή οποιασδήποτε άλλης νομοθεσίας της ΕΕ, η Επιτροπή δεν χρειάζεται να αποφανθεί σχετικά με το ακριβές πεδίο της γεωγραφικής αγοράς, καθώς σε κάθε περίπτωση το αποτέλεσμα της αξιολόγησης των συνθηκών ανταγωνισμού θα ήταν το ίδιο.

         3.2.3.   Αξιολόγηση από πλευράς ανταγωνισμού

               (61)

               Όσον αφορά την αγορά τύρφης και ξυλείας, θεωρείται ότι το συνολικό μερίδιο αγοράς των τριών μεγαλύτερων παραγωγών αποτελεί δείκτη του βαθμού ανταγωνισμού στις εθνικές αγορές. Αυτό συνάδει με προηγούμενες πράξεις της Επιτροπής (46).

               (62)

               Το μερίδιο αγοράς των τριών σημαντικότερων παραγωγών, σε όρους αξίας πωλήσεων, ήταν […] (47) % το 2012, […] % το 2013 και […] % το 2014 (48). Η Vapo Oy είναι ο σημαντικότερος παράγοντας στην εν λόγω αγορά, αλλά τα μερίδια αγοράς της βαίνουν μειούμενα τα τελευταία χρόνια ([…] το 2012, […] το 2013 και […] το 2014).

               (63)

               Από την ανάλυση της κατάστασης του ανταγωνισμού στο επίπεδο καθενός από τους 20 σημαντικότερους καταναλωτές προκύπτει ότι τα μερίδια αγοράς της Vapo κυμαίνονται μεταξύ […] και […] (49) με δύο εξαιρέσεις (50), ενώ η Vapo αντιπροσωπεύει συνολικά το […] (51) του συνόλου των παραδόσεων σε αυτούς τους 20 σημαντικότερους πελάτες.

               (64)

               Το γεγονός ότι το μερίδιο αγοράς της Vapo όσον αφορά τις παραδόσεις στους σημαντικότερους πελάτες είναι υψηλότερο σε σχέση με το συνολικό μερίδιο αγοράς της που έχει υπολογιστεί σε εθνικό επίπεδο ενδέχεται να σημαίνει ότι η Vapo ίσως να μην μπορεί να χρησιμοποιήσει τη θέση της στην αγορά σε σχέση με μικρούς πελάτες.

               (65)

               Ακόμη και αν εξεταστεί υποθετικά ένα εναλλακτικό σενάριο στο οποίο η Φινλανδία είναι χωρισμένη σε τέσσερις περιφερειακές ζώνες εφοδιασμού (Βορράς, Ανατολή, Δύση και Νότος), το αποτέλεσμα της αξιολόγησης παραμένει σε μεγάλο βαθμό το ίδιο, με τα μερίδια αγοράς της Vapo (52) να κυμαίνονται μεταξύ […] και […] (53).

               (66)

               Όπως εξηγείται στην αιτιολογική σκέψη 50, η αιτούσα πωλεί τύρφη και ξυλεία βάσει συμφωνιών-πλαισίων με τους πελάτες της, στο πλαίσιο των οποίων οι παραδοτέες ποσότητες και οι τιμές συμφωνούνται ετησίως ή ανά συντομότερα χρονικά διαστήματα. Οι 20 σημαντικότεροι χρήστες τύρφης στην Φινλανδία (54), οι οποίοι είναι εγκατεστημένοι παντού στη χώρα, χρησιμοποιούν όλοι τύρφη σε συνδυασμό με ξυλεία και ενίοτε με άνθρακα. Όλες οι μονάδες διαθέτουν περισσότερους του ενός προμηθευτές τύρφης και ξυλείας, η δε αιτούσα δεν διαθέτει αποκλειστικές συμβάσεις.

               (67)

               Όσον αφορά την αλλαγή καυσίμου, παρατηρείται ότι οι αλλαγές στην τεχνολογία των μονάδων, οι φόροι που ισχύουν για την τύρφη και η επιδότηση της ξυλείας έχουν επιφέρει μείωση της κατανάλωσης τύρφης. Η αιτούσα έχει χάσει αρκετούς πελάτες τύρφης, οι οποίοι έχουν στραφεί προς καύσιμα που προμηθεύονται από άλλους προμηθευτές, ενώ άλλοι πελάτες έχουν περιορίσει τις ποσότητες τύρφης που προμηθεύονται από την αιτούσα.

               (68)

               Τα τελευταία χρόνια εισήλθαν στην αγορά της τύρφης κάποιες νέες επιχειρήσεις (55), ο αριθμός των οποίων, ωστόσο, είναι περιορισμένος λόγω της μειωμένης ζήτησης τύρφης.

               (69)

               Η κυβέρνηση της Φινλανδίας προωθεί την κατανάλωση καυσίμων από ξύλο για την παραγωγή ενέργειας. Η φορολογική επιβάρυνση των καυσίμων από τύρφη μειώθηκε, ταυτόχρονα όμως αυξήθηκε η επιδότηση των καυσίμων από ξύλο, γεγονός ενδεικτικό της πρόθεσης της κυβέρνησης να διατηρήσει τον ανταγωνισμό μεταξύ της εγχώριων καυσίμων από τύρφη και των εγχώριων καυσίμων από ξύλο. Η ξυλεία είναι ήδη η περισσότερο χρησιμοποιούμενη πηγή ενέργειας· η χρήση της αυξάνεται από το 2000 και εφεξής, ενώ το αντίστοιχο μερίδιο της τύρφης μειώνεται.

               (70)

               Όπως επεξηγείται στις αιτιολογικές σκέψεις 41 έως 48, το τελικό κόστος για τον πελάτη, το οποίο περιλαμβάνει τον φόρο καυσίμων, τα δικαιώματα εκπομπών (για την τύρφη) και τις επιδοτήσεις (για την ξυλεία), είναι συγκρίσιμο, με την ξυλεία να είναι, κατά μέσο όρο, φθηνότερη από την τύρφη.

               (71)

               Η Επιτροπή επισημαίνει ότι η τρέχουσα ανταγωνιστική πίεση που ασκείται στην τύρφη προέρχεται ουσιαστικά από το κανονιστικό πλαίσιο που ισχύει (φόρος καυσίμων για την τύρφη, φόρος εκπομπών CO2 και επιδοτήσεις για τα τεμαχίδια ξυλείας) και ότι τυχόν αλλαγές σε αυτές τις πολιτικές μπορεί να μεταβάλουν τη δυναμική της αγοράς μεταξύ της τύρφης και της ξυλείας, την ικανότητά τους να ανταγωνίζονται μεταξύ τους και τη συνολική ανταγωνιστική πίεση που ασκείται στη Vapo.

         4.   ΣΥΜΠΕΡΑΣΜΑΤΑ

               (72)

               Όσον αφορά την παραγωγή και τη χονδρική πώληση τύρφης, η κατάσταση μπορεί, ως εκ τούτου, να συνοψιστεί ως εξής: τα συνολικά μερίδια αγοράς των τριών σημαντικότερων ανταγωνιστών είναι περιορισμένα και οι πελάτες έχουν τη δυνατότητα να στρέφονται από την τύρφη στην ξυλεία και σε άλλες καύσιμες ύλες.

               (73)

               Λαμβανομένων υπόψη των παραγόντων που εξετάζονται στις αιτιολογικές σκέψεις 23 έως 71, ο όρος της άμεσης έκθεσης στον ανταγωνισμό που ορίζεται στο άρθρο 34 παράγραφος 1 της οδηγίας 2014/25/ΕΕ πρέπει να θεωρηθεί ότι πληρούται όσον αφορά την παραγωγή και τη χονδρική πώληση τύρφης στη Φινλανδία.

               (74)

               Περαιτέρω, δεδομένου ότι θεωρείται ότι πληρούται ο όρος της χωρίς περιορισμούς πρόσβασης στην αγορά, η οδηγία 2014/25/ΕΕ δεν θα πρέπει να εφαρμόζεται όταν οι αναθέτοντες φορείς αναθέτουν συμβάσεις που έχουν ως σκοπό να επιτρέψουν την παραγωγή και χονδρική πώληση τύρφης στη Φινλανδία, ούτε όταν διοργανώνουν διαγωνισμούς μελετών για την άσκηση αυτής της δραστηριότητας στην εν λόγω γεωγραφική περιοχή.

               (75)

               Η παρούσα απόφαση βασίζεται στη νομική και πραγματική κατάσταση από τον Φεβρουάριο του 2016 έως τον Οκτώβριο του 2016, όπως αυτή προκύπτει από τις πληροφορίες που διαβίβασαν η αιτούσα και οι αρχές της Φινλανδίας. Είναι δυνατόν να αναθεωρηθεί, εφόσον, κατόπιν σημαντικών αλλαγών στη νομική ή την πραγματική κατάσταση, δεν πληρούνται πλέον οι προϋποθέσεις για την εφαρμογή του άρθρου 34 της οδηγίας 2014/25/ΕΕ.

               (76)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της Συμβουλευτικής Επιτροπής Δημοσίων Συμβάσεων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η οδηγία 2014/25/ΕΕ δεν εφαρμόζεται στις συμβάσεις που συνάπτουν αναθέτοντες φορείς και οι οποίες έχουν σκοπό να επιτρέψουν την παραγωγή και χονδρική πώληση τύρφης στη Φινλανδία.
   Άρθρο 2
   Η παρούσα απόφαση απευθύνεται στη Δημοκρατία της Φινλανδίας.

      Βρυξέλλες, 23 Ιανουαρίου 2017.

            Για την Επιτροπή

         Elżbieta BIEŃKOWSKA

            Μέλος της Επιτροπής

      (1)  ΕΕ L 134 της 30.4.2004, σ. 1.

      (2)  ΕΕ L 94 της 28.3.2014, σ. 243.

      (3)  Σύμφωνα με την εν λόγω γνωμοδότηση, η ΑΑΚ «δεν βλέπει να υπάρχει ιδιαίτερος λόγος εναντίωσης στη χορήγηση εξαίρεσης από τους κανόνες περί δημοσίων συμβάσεων». Ωστόσο, η γνωμοδότηση της ΑΑΚ δεν τεκμηριώνει τα συμπεράσματα στα οποία καταλήγει. Ιδίως, η γνωμοδότηση δεν περιλαμβάνει καμία μνεία στην πρώτη προϋπόθεση εξαίρεσης: την ελεύθερη πρόσβαση στην αγορά, και δεν καταλήγει σε επακριβή τρέχοντα ορισμό της σχετικής αγοράς προϊόντων ή της γεωγραφικής αγοράς.

      (4)  Εθνική έκθεση του 2016 προς τον Οργανισμό Συνεργασίας των Ρυθμιστικών Αρχών Ενέργειας και την Ευρωπαϊκή Επιτροπή, σ. 35.

      (5)  Επιστολή της αιτούσας της 26ης Αυγούστου 2016, σ. 6.

      (6)  Επιστολή της αιτούσας της 26 ης Αυγούστου 2016, σ. 6 και 7.

      (7)  Αίτημα, σημείο 3.2, σ. 12.

      (8)  «Forest Finland in brief» (Η δασική Φινλανδία εν συντομία) http://www.metla.fi/metinfo/tilasto/julkaisut/muut/Forest-Finland_2013.pdf

      (9)  Σημείο 5.1 του αιτήματος, σ. 13.

      (10)  Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24 της 29.1.2004, σ. 1).

      (11)  Österreichische Post AG κατά Ευρωπαϊκής Επιτροπής, T-463/14, EU:T:2016:243, σκέψη 28.

      (12)  Βλέπε υποσημείωση 6.

      (13)  Επιστολή της αιτούσας της 16ης Ιουνίου 2016, τελευταία παράγραφος της σ. 3 και πρώτες τρεις παράγραφοι της σ. 4.

      (14)  Επιστολή των φινλανδικών αρχών της 26ης Σεπτεμβρίου 2016, σ. 3.

      (15)  Απόφαση αριθ. 267/61/94 της 5ης Σεπτεμβρίου 2000, απόφαση αριθ. 021/81/2000 της 8ης Μαρτίου 2001, σ. 5, 7, 8.

      (16)  Σύμφωνα με το κείμενο που υπέβαλε η αιτούσα στις 22 Ιανουαρίου 2016, σελίδα 2, παράγραφος 2, και την επιστολή της αιτούσας της 16ης Ιουνίου, σελίδα 5, προτελευταία παράγραφος και τελευταία παράγραφος.

      (17)  Επιστολή των φινλανδικών αρχών της 26ης Σεπτεμβρίου 2016, σ. 2.

      (18)  Αντιστοιχούσαν στο 56 % της συνολικής κατανάλωσης τύρφης το 2014.

      (19)  Αίτημα, σημείο 3.1, σ. 9.

      (20)  Επιστολή της αιτούσας της 6ης Απριλίου 2016, σ. 14.

      (21)  Λιγότερο από το 1 % της συνολικής κατανάλωσης τύρφης.

      (22)  Επιστολή των φινλανδικών αρχών της 26ης Σεπτεμβρίου 2016, σ. 2. Επιστολή της αιτούσας της 30ής Σεπτεμβρίου 2016, σ. 2.

      (23)  Επιστολή της Επιτροπής της 2ας Ιουνίου 2016, σ. 3.

      (24)  Επιστολή της αιτούσας της 16ης Ιουνίου 2016, σ. 10.

      (25)  Θερμοκρασίες υπό των — 20 βαθμών Κελσίου, που διήρκεσαν για τρεις εβδομάδες.

      (26)  Επιστολή της αιτούσας της 16ης Ιουνίου 2016, σ. 1.

      (27)  Αίτημα, σημείο 3.2, σ. 13.

      (28)  Επιστολή της αιτούσας της 16ης Ιουνίου 2016, σ. 7.

      (29)  Βλέπε υποσημείωση 28.

      (30)  Επιστολή των φινλανδικών αρχών της 26ης Σεπτεμβρίου 2016, σ. 2.

      (31)  Στατιστικές Φινλανδίας http://pxweb2.stat.fi/sahkoiset_julkaisut/energia2015/html/engl0002.htm

      (32)  Κρατική ενίσχυση SA.42218(2015/N) Φινλανδία — Ενίσχυση λειτουργίας μονάδων παραγωγής ενέργειας που λειτουργούν με τεμαχίδια δασικής ξυλείας· C(2016) 976· κρατική ενίσχυση SA.31204(2011/N) Φινλανδία — Ενίσχυση λειτουργίας μικρών μονάδων συμπαραγωγής ηλεκτρικής και θερμικής ενέργειας που λειτουργούν με ξυλεία και μονάδων παραγωγής ενέργειας που λειτουργούν με τεμαχίδια δασικής ξυλείας· C(2011) 1950 (ΕΕ C 153/2011).

      (33)  http://eur-lex.europa.eu/resource.html?uri=cellar:4f8722ce-1347-11e5-8817-01aa75ed71a1.0001.02/DOC_2&format=PDF, σ. 2

      (34)  Επιστολή της αιτούσας της 26ης Αυγούστου 2016, σ. 5.

      (35)  Κυβερνητικό διάταγμα για την επιδότηση της παραγωγής ηλεκτρικής ενέργειας που παράγεται από ανανεώσιμες πηγές ενέργειας.

      (36)  Νόμος για την τροποποίηση του προσαρτήματος του νόμου για τον ειδικό φόρο κατανάλωσης στην ηλεκτρική ενέργεια και ορισμένα καύσιμα (1724/2015).

      (37)  Απόφαση της ΑΑΚ αριθ. 021/81/00, της 8ης Μαρτίου 2001.

      (38)  Επιστολή της αιτούσας της 16ης Ιουνίου 2016, σ. 13.

      (39)  Επιστολή των φινλανδικών αρχών της 26ης Σεπτεμβρίου 2016, σ. 2.

      (40)  Απόφαση αριθ. 021/81/2000 της 8ης Μαρτίου 2001, σ. 9.

      (41)  Επιστολή των φινλανδικών αρχών της 26ης Σεπτεμβρίου 2016, σ. 3.

      (42)  Επιστολή της αιτούσας της 16ης Ιουνίου 2016, σ. 12.

      (43)  Βλέπε υποσημείωση 41.

      (44)  Βλέπε υποσημείωση 40.

      (45)  Επιστολή των φινλανδικών αρχών της 26ης Σεπτεμβρίου 2016, σ. 3, και γνώμη της ΑΑΚ της 2ας Νοεμβρίου 2011, σ. 3.

      (46)  Εκτελεστική απόφαση 2011/306/ΕΚ της Επιτροπής, της 20ής Μαΐου 2011, η οποία ορίζει ότι το άρθρο 30 παράγραφος 1 της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών δεν εφαρμόζεται στην εξόρυξη ασφαλτούχου άνθρακα στην Τσεχική Δημοκρατία (ΕΕ L 137 της 25.5.2011, σ. 55).

      (47)  […] εμπιστευτικές πληροφορίες.

      (48)  Αίτημα, σ. 15 και σ. 17.

      (49)  Επιστολή της αιτούσας της 16ης Ιουνίου 2016, σ. 6.

      (50)  Οι εν λόγω δύο εξαιρέσεις δεν είναι προβληματικές, καθώς στη μία περίπτωση η μονάδα βρίσκεται στην ίδια τοποθεσία με άλλες μονάδες στις οποίες η Vapo έχει περιορισμένα μερίδια αγοράς, και στην άλλη πρόκειται για μία από τις μικρότερες μονάδες.

      (51)  Μερίδια αγοράς βάσει στοιχείων του 2014.

      (52)  Μερίδια αγοράς βάσει στοιχείων του 2013.

      (53)  Επιστολή της αιτούσας της 6ης Απριλίου 2016, σ. 13.

      (54)  Οι 20 σημαντικότεροι πελάτες τύρφης αντιπροσωπεύουν το 56 % της συνολικής κατανάλωσης τύρφης.

      (55)  Επιστολή της αιτούσας της 16ης Ιουνίου 2016, σ. 3.


title: 2006/41/ΕΚ: Απόφαση του Συμβουλίου, της  24ης Ιανουαρίου 2006 , για τη χορήγηση μακροοικονομικής χρηματοδοτικής συνδρομής στη Γεωργία

text:
               28.1.2006

               EL

               Επίσημη Εφημερίδα της Ευρωπαϊκής Ένωσης

               L 25/28

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 24ης Ιανουαρίου 2006
   για τη χορήγηση μακροοικονομικής χρηματοδοτικής συνδρομής στη Γεωργία
   (2006/41/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Με την απόφαση 97/787/ΕΚ (2), το Συμβούλιο προέβλεψε χορήγηση έκτακτης χρηματοδοτικής συνδρομής στην Αρμενία και τη Γεωργία με τη μορφή μακροπρόθεσμων δανείων και μη επιστρεπτέων ενισχύσεων.

               (2)

               Με την απόφαση 2000/244/ΕΚ, το Συμβούλιο προέβλεψε τη χορήγηση έκτακτης χρηματοδοτικής συνδρομής στο Τατζικιστάν και επέκτεινε την περίοδο ισχύος της συνδρομής για την Αρμενία και τη Γεωργία έως το 2004.

               (3)

               Στην περίπτωση της Γεωργίας, οι στόχοι της συνδρομής δεν εκπληρώθηκαν απολύτως λόγω μη ικανοποιητικών συνθηκών οικονομικής πολιτικής στη χώρα κατά το μεγαλύτερο τμήμα της περιόδου εφαρμογής.

               (4)

               Ως εκ τούτου, στο πλαίσιο της έκτακτης χρηματοδοτικής συνδρομής, δεσμεύθηκε και εκταμιεύθηκε μόνο ποσό ύψους 31,5 εκατ. ευρώ από σύνολο 65 εκατ. ευρώ.

               (5)

               Οι προσπάθειες των σημερινών αρχών της Γεωργίας για την προώθηση της σταθεροποίησης της οικονομίας και των διαρθρωτικών μεταρρυθμίσεων στηρίζονται από το Διεθνές Νομισματικό Ταμείο (ΔΝΤ) μέσω τριετούς διευθετήσεως στο πλαίσιο του μηχανισμού μείωσης της φτώχειας και οικονομικής ανάπτυξης που εγκρίθηκε στις 4 Ιουνίου 2004 για συνολικό ποσό ύψους 98 εκατ. ειδικών τραβηχτικών δικαιωμάτων (ΕΤΔ). Στη συνέχεια, οι πιστωτές της Λέσχης του Παρισιού αναδιάρθρωσαν το διμερές δημόσιο χρέος της Γεωργίας, στις 21 Ιουλίου 2004, βάσει των όρων του Χιούστον.

               (6)

               Η νέα κυβέρνηση της Γεωργίας έλαβε επίσης ισχυρή στήριξη από τη διεθνή κοινότητα κατά τη διάσκεψη χορηγών που πραγματοποιήθηκε στις Βρυξέλλες, στις 16 Ιουνίου 2004.

               (7)

               Η Παγκόσμια Τράπεζα ενέκρινε δάνειο στήριξης των μεταρρυθμίσεων (Reform Support Credit) 24 εκατ. δολαρίων ΗΠΑ και θα συνεχίσει να στηρίζει τη Γεωργία στο πλαίσιο νέας στρατηγικής συνεργασίας μέσω πράξεων στήριξης για τη μείωση της φτώχειας.

               (8)

               Οι γεωργιανές αρχές εξέφρασαν την πρόθεσή τους να συνεχίσουν την πρόωρη αποπληρωμή του χρέους της χώρας έναντι της Κοινότητας ώστε να βελτιώσουν τη διατηρησιμότητα του χρέους τους.

               (9)

               Δεδομένου ότι οι σχέσεις ΕΕ-Γεωργίας αναπτύσσονται στο πλαίσιο της ευρωπαϊκής πολιτικής γειτονίας, που αναμένεται να ενισχύσει την οικονομική ολοκλήρωση, η κοινοτική υποστήριξη του προγράμματος οικονομικής μεταρρυθμίσεως της κυβέρνησης κρίνεται σκόπιμη.

               (10)

               Η διάθεση ποσού ισοδύναμου με το τμήμα της έκτακτης χρηματοδοτικής συνδρομής που δεν καταβλήθηκε, η οποία θα επέτρεπε να στηριχθούν οι προσπάθειες οικονομικής μεταρρύθμισης της χώρας και θα συνέβαλε στη μείωση του εξωτερικού χρέους της, αποτελεί κατάλληλη συνεισφορά της Κοινότητας στην υλοποίηση των στρατηγικών για τη μείωση της φτώχειας και την οικονομική ανάπτυξη στη Γεωργία.

               (11)

               Προκειμένου να διασφαλιστεί η αποτελεσματική προστασία των οικονομικών συμφερόντων της Κοινότητας που συνδέονται με την παρούσα μακροοικονομική χρηματοδοτική συνδρομή, είναι απαραίτητο η Γεωργία να λάβει τα κατάλληλα μέτρα πρόληψης και καταπολέμησης της απάτης, της διαφθοράς και όλων των άλλων παρατυπιών που συνδέονται με την ενίσχυση αυτή, καθώς και να προβλεφθούν έλεγχοι από την Επιτροπή και από το Ελεγκτικό Συνέδριο.

               (12)

               Οι υπηρεσίες της Επιτροπής, με τη συνδρομή δεόντως εντεταλμένων εξωτερικών εμπειρογνωμόνων, πραγματοποίησαν τον Οκτώβριο του 2004 επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών του υπουργείου Οικονομικών και της Κεντρικής Τράπεζας της Γεωργίας ώστε να ελέγξουν την ύπαρξη ενός πλαισίου που να διασφαλίζει μια υγιή χρηματοδοτική διαχείριση.

               (13)

               Η εκταμίευση της παρούσας ενίσχυσης δεν θίγει τις εξουσίες της δημοσιονομικής αρχής.

               (14)

               Προτού υποβάλει την πρότασή της, η Επιτροπή ζήτησε τη γνώμη της Οικονομικής και Δημοσιονομικής Επιτροπής.

               (15)

               Για την έκδοση της παρούσας απόφασης, η Συνθήκη δεν προβλέπει άλλες εξουσίες, εκτός από τις εξουσίες του άρθρου 308,

         ΑΠΟΦΑΣΙΖΕΙ:
   Άρθρο 1
   1.   Η Κοινότητα χορηγεί στη Γεωργία μακροοικονομική χρηματοδοτική συνδρομή με τη μορφή άμεσων μη επιστρεπτέων ενισχύσεων ύψους έως 33,5 εκατ. ευρώ προκειμένου να στηρίξει τις οικονομικές μεταρρυθμίσεις και να συνδράμει τη χώρα ώστε να βελτιώσει τη διατηρησιμότητα του χρέους της.
   2.   Η Επιτροπή διαχειρίζεται τη μακροοικονομική χρηματοδοτική βοήθεια της Κοινότητας σε στενή συνεργασία με την Οικονομική και Δημοσιονομική Επιτροπή και κατά τρόπο συνεπή με τις συμφωνίες που έχουν συναφθεί μεταξύ του ΔΝΤ και της Γεωργίας.
   3.   Η μακροοικονομική χρηματοδοτική συνδρομή της Κοινότητας διατίθεται για δύο έτη, αρχής γενομένης από την πρώτη ημέρα μετά την έναρξη ισχύος της παρούσας απόφασης. Εφόσον το απαιτήσουν οι περιστάσεις, η Επιτροπή μπορεί ωστόσο να αποφασίσει, μετά από διαβούλευση με την Οικονομική και Δημοσιονομική Επιτροπή, να παρατείνει την περίοδο διάθεσης της ενίσχυσης κατά ένα έτος, το πολύ.
   Άρθρο 2
   1.   Η Επιτροπή εξουσιοδοτείται να αποφασίσει με τις γεωργιανές αρχές, μετά από διαβούλευση με την Οικονομική και Δημοσιονομική Επιτροπή, τους όρους της οικονομικής πολιτικής και τους χρηματοδοτικούς όρους που συνδέονται με την παρούσα ενίσχυση οι οποίοι θα περιληφθούν σε πρωτόκολλο συμφωνίας. Οι όροι αυτοί είναι συνεπείς προς τις συμφωνίες που έχουν συναφθεί μεταξύ του ΔΝΤ και της Γεωργίας.
   2.   Κατά την υλοποίηση της ενίσχυσης της Κοινότητας, η Επιτροπή ελέγχει την ποιότητα των χρηματοδοτικών κυκλωμάτων, των διοικητικών διαδικασιών και των μηχανισμών εσωτερικού και εξωτερικού ελέγχου που απαιτούνται για την παρούσα μακροοικονομική χρηματοδοτική συνδρομή.
   3.   Η Επιτροπή ελέγχει σε τακτικά διαστήματα ότι οι οικονομικές πολιτικές της κυβέρνησης είναι συμβιβάσιμες με τους στόχους της παρούσας ενίσχυσης και ότι τηρούνται οι χρηματοδοτικοί όροι και οι όροι οικονομικής πολιτικής.
   Άρθρο 3
   1.   Το ποσό της ενίσχυσης χορηγείται στη Γεωργία σε τουλάχιστον δύο δόσεις, κατά το μέτρο που η καθαρή χρεωστική της θέση έναντι της Κοινότητας έχει μειωθεί κατά τουλάχιστον αντίστοιχο ποσό.
   2.   Η πρώτη δόση της μη επιστρεπτέας ενίσχυσης αποδεσμεύεται μετά την ικανοποιητική εφαρμογή του οικονομικού προγράμματος που στηρίζει το ΔΝΤ στο πλαίσιο του μηχανισμού μείωσης της φτώχειας και οικονομικής ανάπτυξης.
   Η δεύτερη δόση και οι ενδεχόμενες συμπληρωματικές δόσεις αποδεσμεύονται μετά την ικανοποιητική υλοποίηση του οικονομικού προγράμματος που στηρίζει το ΔΝΤ και άλλα μέτρα που έχουν προβλεφθεί στο πρωτόκολλο συμφωνίας που αναφέρει το άρθρο 2 παράγραφος 1 με τις δόσεις αυτές να μην μπορούν να καταβληθούν πριν από την παρέλευση τριμήνου από την αποδέσμευση της προηγούμενης δόσης.
   3.   Τα ποσά της συνδρομής καταβάλλονται στην Εθνική Τράπεζα της Γεωργίας. Τελικός αποδέκτης των κεφαλαίων είναι το Υπουργείο Οικονομικών της Γεωργίας.
   Άρθρο 4
   Η παρούσα ενίσχυση υλοποιείται σύμφωνα με τους κανονισμούς του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3) και τους κανόνες εφαρμογής του. Το πρωτόκολλο συμφωνίας του άρθρου 2 παράγραφος 1 διασφαλίζει ειδικότερα ότι η Γεωργία λαμβάνει τα κατάλληλα μέτρα για να προλάβει και να καταπολεμήσει την απάτη, τη δωροδοκία και οποιαδήποτε άλλη παρατυπία συνδέεται με την παρούσα ενίσχυση. Επιτρέπει επίσης την πραγματοποίηση ελέγχων από την Επιτροπή, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), με τη δυνατότητα πραγματοποίησης και επιτόπιων ελέγχων και επιθεωρήσεων, καθώς και, ενδεχομένως επιτόπιων, ελέγχων από το Ελεγκτικό Συνέδριο.
   Άρθρο 5
   Η Επιτροπή υποβάλλει τουλάχιστον μία φορά το χρόνο και πριν από τον Σεπτέμβριο έκθεση στο Ευρωπαϊκό Κοινοβούλιο και το Συμβούλιο που περιλαμβάνει αξιολόγηση της εφαρμογής της παρούσας απόφασης κατά το προηγούμενο έτος.
   Άρθρο 6
   Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 24 Ιανουαρίου 2006.

            Για το Συμβούλιο

            Ο Πρόεδρος

         K.-H. GRASSER

      (1)  Γνώμη της 15ης Δεκεμβρίου 2005 (δεν έχει ακόμη δημοσιευθεί στην Επίσημη Εφημερίδα).

      (2)  ΕΕ L 322 της 25.11.1997, σ. 37· απόφαση όπως τροποποιήθηκε από την απόφαση 2000/244/ΕΚ (ΕΕ L 77 της 28.3.2000, σ. 11).

      (3)  ΕΕ L 248 της 16.9.2002, σ. 1.


title: Απόφαση του Συμβουλίου, της 12ης Ιουλίου 2011, για την υπογραφή και τη σύναψη της νομισματικής συμφωνίας μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης

text:
               20.7.2011

               EL

               Επίσημη Εφημερίδα της Ευρωπαϊκής Ένωσης

               L 189/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   για την υπογραφή και τη σύναψη της νομισματικής συμφωνίας μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης
   (2011/433/EE)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 219 παράγραφος 3,
   Έχοντας υπόψη την απόφαση του Συμβουλίου της 13ης Απριλίου 2011, σχετικά με τις ρυθμίσεις για τη διαπραγμάτευση νομισματικής συμφωνίας με τη Γαλλική Δημοκρατία, που ενεργεί προς όφελος της γαλλικής υπερπόντιας κοινότητας του Αγίου Βαρθολομαίου, και ιδίως το άρθρο 4,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη της Ευρωπαϊκής Κεντρικής Τράπεζας,
   Εκτιμώντας τα ακόλουθα:

               (1)

               Η απόφαση 2010/718/ΕΕ του Ευρωπαϊκού Συμβουλίου, της 29ης Οκτωβρίου 2010, σχετικά με την τροποποίηση του ευρωπαϊκού καθεστώτος της νήσου του Αγίου Βαρθολομαίου (1), προβλέπει ότι το νησί του Αγίου Βαρθολομαίου παύει να θεωρείται ως εξόχως απόκεντρη περιοχή της Ένωσης από 1ης Ιανουαρίου 2012 και αποκτά τον χαρακτήρα υπερπόντιου εδάφους ή διαμερίσματος, όπως προβλέπεται στο τέταρτο μέρος της συνθήκης, από την ημερομηνία αυτή. Η Γαλλική Δημοκρατία έχει αναλάβει να συνάψει τις αναγκαίες συμφωνίες ώστε να διαφυλαχθούν τα συμφέροντα της Ένωσης όταν θα συντελεσθεί η εν λόγω αλλαγή.

               (2)

               Η Γαλλική Δημοκρατία ενημέρωσε τα θεσμικά όργανα της Ένωσης για την πρόθεσή της να διατηρήσει το ευρώ ως ενιαίο νόμισμα στον Άγιο Βαρθολομαίο. Θα πρέπει, συνεπώς, να συναφθεί νομισματική συμφωνία.

               (3)

               Στις 13 Απριλίου 2011, το Συμβούλιο εξουσιοδότησε την Επιτροπή, να διαπραγματευθεί με τη Γαλλική Δημοκρατία, η οποία ενεργεί προς όφελος της γαλλικής υπερπόντιας κοινότητας του Αγίου Βαρθολομαίου καθώς και να ενεργήσει σε συνεργασία με την Ευρωπαϊκή Κεντρική Τράπεζα στις διαπραγματεύσεις και να λάβει τη γνώμη της στα ζητήματα που εμπίπτουν στο πεδίο αρμοδιότητά της, με σκοπό τη σύναψη νομισματικής συμφωνίας. Η νομισματική συμφωνία μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης (εφεξής «η συμφωνία») μονογραφήθηκε στις 30 Μαΐου 2011.

               (4)

               Η συμφωνία θα πρέπει να υπογραφεί και να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η νομισματική συμφωνία μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης (εφεξής «η συμφωνία»), εγκρίνεται, εξ ονόματος της Ένωσης.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Ένωση.
   Άρθρο 3
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 11 της συμφωνίας.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 325 της 9.12.2010, σ. 4.

      ΜΕΤΑΦΡΑΣΗ
      ΝΟΜΙΣΜΑΤΙΚΉ ΣΥΜΦΩΝΊΑ
      μεταξύ της Ευρωπαϊκής Ένωσης και της Γαλλικής Δημοκρατίας, σχετικά με τη διατήρηση του ευρώ στον Άγιο Βαρθολομαίο, συνεπεία της τροποποίησης του καθεστώτος του έναντι της Ευρωπαϊκής Ένωσης
      Η ΕΥΡΩΠΑΪΚΗ ΕΝΩΣΗ, εκπροσωπούμενη από την Ευρωπαϊκή Επιτροπή,
      και
      Η ΓΑΛΛΙΚΗ ΔΗΜΟΚΡΑΤΙΑ, ενεργώντας προς όφελος της νήσου του Αγίου Βαρθολομαίου,
      Εκτιμώντας τα ακόλουθα:

                  (1)

                  Ο Άγιος Βαρθολομαίος είναι αναπόσπαστο μέρος της Γαλλικής Δημοκρατίας αλλά δεν θα αποτελεί πλέον μέρος της Ευρωπαϊκής Ένωσης από την 1η Ιανουαρίου του 2012, σύμφωνα με την απόφαση 2010/718/ΕΕ του Ευρωπαϊκού Συμβουλίου, της 29ης Οκτωβρίου 2010, σχετικά με την τροποποίηση του ευρωπαϊκού καθεστώτος της νήσου του Αγίου Βαρθολομαίου (1).

                  (2)

                  Η Γαλλική Δημοκρατία επιθυμεί να διατηρήσει ο Άγιος Βαρθολομαίος το ίδιο νόμισμα με τη Μητροπολιτική Γαλλία και, για τον σκοπό αυτό, προτίθεται να χορηγήσει την ιδιότητα του νόμιμου υποχρεωτικού μέσου πληρωμής, στο έδαφος του Αγίου Βαρθολομαίου, αποκλειστικά στα τραπεζογραμμάτια και στα κέρματα σε ευρώ που εκδίδονται από το Ευρωσύστημα και από τα κράτη μέλη τα οποία έχουν υιοθετήσει το ευρώ.

                  (3)

                  Είναι ανάγκη να διασφαλισθεί η συνέχιση της εφαρμογής, στον Άγιο Βαρθολομαίο, των εν ισχύι και μελλοντικών διατάξεων του δικαίου της Ευρωπαϊκής Ένωσης, οι οποίες είναι αναγκαίες για τη λειτουργία της οικονομικής και νομισματικής ένωσης προκειμένου ιδίως να διασφαλισθεί ο ενιαίος χαρακτήρας της νομισματικής πολιτικής του Ευρωσυστήματος, να εξισωθούν οι όροι ανταγωνισμού μεταξύ των χρηματοπιστωτικών ιδρυμάτων που είναι εγκατεστημένα στη ζώνη του ευρώ και να προλαμβάνεται η απάτη και η παραχάραξη ρευστών και μη ρευστών μέσων πληρωμής και η νομιμοποίηση εσόδων από παράνομες δραστηριότητες.

                  (4)

                  Η παρούσα συμφωνία συνάπτεται με ένα κράτος μέλος που ενεργεί προς όφελος μιας άνευ εθνικής κυριαρχίας οντότητας και, για τον λόγο αυτό, δεν προβλέπει το δικαίωμα έκδοσης νομίσματος. Το νόμισμα και το τραπεζικό και χρηματοπιστωτικό δίκαιο εμπίπτουν στο πεδίο αρμοδιότητας του γαλλικού κράτους. Όσον αφορά τα ζητήματα που σχετίζονται με την εύρυθμη λειτουργία της οικονομικής και νομισματικής ένωσης, οι νομοθετικές και διοικητικές διατάξεις του γαλλικού δικαίου εφαρμόζονται αυτοδικαίως στον Άγιο Βαρθολομαίο δυνάμει του καθεστώτος του,

            ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
      Άρθρο 1
      Το ευρώ εξακολουθεί να είναι το νόμισμα του Αγίου Βαρθολομαίου.
      Άρθρο 2
      Η Γαλλική Δημοκρατία εξακολουθεί να χορηγεί την ιδιότητα του νόμιμου υποχρεωτικού μέσου πληρωμής στα τραπεζογραμμάτια και στα κέρματα σε ευρώ στον Άγιο Βαρθολομαίο.
      Άρθρο 3
      1.   Η Γαλλική Δημοκρατία εξακολουθεί να εφαρμόζει στον Άγιο Βαρθολομαίο τις νομικές πράξεις και κανόνες της Ευρωπαϊκής Ένωσης που απαιτούνται για τη λειτουργία της οικονομικής και νομισματικής ένωσης, στους εξής τομείς:

                  α)

                  τραπεζογραμμάτια και κέρματα σε ευρώ·

                  β)

                  πρόληψη της απάτης και της παραχάραξης ρευστών και μη ρευστών μέσων πληρωμής·

                  γ)

                  μετάλλια και μάρκες·

                  δ)

                  μέτρα αναγκαία για τη χρησιμοποίηση του ευρώ ως ενιαίου νομίσματος εκδοθέντα βάσει του άρθρου 133 της συνθήκης για τη λειτουργία της Ευρωπαϊκής Ένωσης·

                  ε)

                  νομοθεσία όσον αφορά τον τραπεζικό και τον χρηματοπιστωτικό τομέα, συμπεριλαμβανομένων των νομικών πράξεων που θεσπίζονται από την Ευρωπαϊκή Κεντρική Τράπεζα·

                  στ)

                  πρόληψη της νομιμοποίησης εσόδων από παράνομες δραστηριότητες·

                  ζ)

                  υποχρεώσεις υποβολής στατιστικών στοιχείων στο πλαίσιο του Ευρωσυστήματος.

            2.   Η Γαλλική Δημοκρατία δεσμεύεται να συνεργάζεται πλήρως με την Ευρωπόλ στο έδαφος του Αγίου Βαρθολομαίου όσον αφορά την πρόληψη της απάτης και της παραχάραξης μέσων πληρωμής καθώς και την πρόληψη και την καταπολέμηση της νομιμοποίησης εσόδων από παράνομες δραστηριότητες.
      Άρθρο 4
      Τα μέτρα που λαμβάνουν οι αρμόδιες γαλλικές αρχές για τη μεταφορά των πράξεων που θεσπίζει η Ευρωπαϊκή Ένωση, συμπεριλαμβανομένων των πράξεων που θεσπίζει η Ευρωπαϊκή Κεντρική Τράπεζα, στους τομείς που αναφέρονται στο άρθρο 3 παράγραφος 1, είναι εφαρμοστέα αυτοδικαίως υπό τους ίδιους όρους στον Άγιο Βαρθολομαίο.
      Άρθρο 5
      Οι πράξεις της Ευρωπαϊκής Ένωσης, οι οποίες θεσπίζονται στους τομείς που αναφέρονται στο άρθρο 3 παράγραφος 1, συμπεριλαμβανομένων των πράξεων της Ευρωπαϊκής Κεντρικής Τράπεζας, που έχουν άμεση εφαρμογή στα κράτη μέλη, είναι εφαρμοστέες αυτοδικαίως υπό τους ίδιους όρους στον Άγιο Βαρθολομαίο.
      Άρθρο 6
      Τα πιστωτικά ιδρύματα και, κατά περίπτωση, τα άλλα χρηματοπιστωτικά ιδρύματα στα οποία επιτρέπεται να ασκούν τις δραστηριότητές τους στον Άγιο Βαρθολομαίο, έχουν πρόσβαση στα συστήματα διατραπεζικών διακανονισμών των συναλλαγών και πληρωμών, καθώς και διακανονισμών για πράξεις επί τίτλων στη ζώνη του ευρώ, υπό τους ίδιους όρους με εκείνους που εφαρμόζονται στα ιδρύματα που είναι εγκατεστημένα στη Μητροπολιτική Γαλλία.
      Άρθρο 7
      Η Γαλλική Δημοκρατία απευθύνει κάθε δύο χρόνια, στην Επιτροπή και στην Ευρωπαϊκή Κεντρική Τράπεζα, έκθεση σχετικά με την εφαρμογή στον Άγιο Βαρθολομαίο των νομικών πράξεων και κανόνων της Ευρωπαϊκής Ένωσης που καλύπτονται από την παρούσα συμφωνία. Η έκθεση περιλαμβάνει, ιδίως, κατάλογο των πράξεων της Ευρωπαϊκής Ένωσης που έχουν άμεση εφαρμογή, συμπεριλαμβανομένων εκείνων της Ευρωπαϊκής Κεντρικής Τράπεζας, που είναι εφαρμοστέες αυτοδικαίως στον Άγιο Βαρθολομαίο δυνάμει του άρθρου 5. Η πρώτη έκθεση διαβιβάζεται πριν από το τέλος του 2012.
      Άρθρο 8
      1.   Συγκαλείται μεικτή επιτροπή, ανάλογα με τις ανάγκες. Προεδρεύεται από την Επιτροπή και απαρτίζεται από εκπροσώπους της Ευρωπαϊκής Ένωσης και της Γαλλικής Δημοκρατίας.
      2.   Η αντιπροσωπεία της Ευρωπαϊκής Ένωσης προεδρεύεται από την Επιτροπή και περιλαμβάνει εκπροσώπους της Ευρωπαϊκής Κεντρικής Τράπεζας.
      3.   Η μεικτή επιτροπή συνεδριάζει κατόπιν αιτήσεως ενός εκ των μελών της αντιπροσωπείας της Ευρωπαϊκής Ένωσης ή της Γαλλικής Δημοκρατίας για να εξετάσει τυχόν προβλήματα που μπορεί να προκύψουν κατά την εφαρμογή της παρούσας συμφωνίας.
      Άρθρο 9
      Το Δικαστήριο της Ευρωπαϊκής Ένωσης είναι αποκλειστικά αρμόδιο για την επίλυση των διαφορών που μπορεί να προκύψουν μεταξύ των μερών κατά την εφαρμογή της παρούσας συμφωνίας και οι οποίες δεν κατέστη δυνατό να επιλυθούν στο πλαίσιο της μεικτής επιτροπής.
      Άρθρο 10
      Η Ευρωπαϊκή Ένωση ή η Γαλλική Δημοκρατία μπορούν να καταγγείλουν την παρούσα συμφωνία μέσω προειδοποίησης ενός έτους.
      Άρθρο 11
      Η παρούσα συμφωνία αρχίζει να ισχύει την 1η Ιανουαρίου του 2012, αφού τα μέρη κοινοποιήσουν εκατέρωθεν την ολοκλήρωση των οικείων διαδικασιών κύρωσης.
      Άρθρο 12
      Η παρούσα συμφωνία συντάσσεται εις διπλούν στην αγγλική και στη γαλλική γλώσσα. Αμφότερα τα κείμενα είναι εξίσου αυθεντικά.

         Έγινε στις Βρυξέλλες στις δώδεκα Ιουλίου του έτους δύο χιλιάδες έντεκα.

               Για την Ευρωπαϊκή Ένωση

               Για τη Γαλλική Δημοκρατία

         (1)  ΕΕ L 325 της 9.12.2010, σ. 4.


title: 2012/561/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με το κλείσιμο των λογαριασμών του όγδοου, ένατου και δέκατου Ευρωπαϊκού Ταμείου Ανάπτυξης για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/139

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με το κλείσιμο των λογαριασμών του όγδοου, ένατου και δέκατου Ευρωπαϊκού Ταμείου Ανάπτυξης για το οικονομικό έτος 2010
   (2012/561/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη την έκθεση της Επιτροπής για τη συνέχεια που δόθηκε στην απόφαση απαλλαγής για το οικονομικό έτος 2009 [COM(2011) 736] και τα έγγραφα εργασίας των υπηρεσιών της Επιτροπής που συνοδεύουν την εν λόγω έκθεση [SEC(2011) 1350 και SEC(2011) 1351],

               —

               έχοντας υπόψη τις οικονομικές καταστάσεις και τους λογαριασμούς εσόδων και δαπανών του όγδοου, ένατου και δέκατου Ευρωπαϊκού Ταμείου Ανάπτυξης για το οικονομικό έτος 2010 [COM(2011) 471 – C7-0273/2011],

               —

               έχοντας υπόψη την ετήσια έκθεση της Επιτροπής, της 27ης Απριλίου 2011, για τη δημοσιονομική διαχείριση του όγδοου, ένατου και δέκατου Ευρωπαϊκού Ταμείου Ανάπτυξης το 2010,

               —

               έχοντας υπόψη τις χρηματοδοτικές πληροφορίες σχετικά με τα Ευρωπαϊκά Ταμεία Ανάπτυξης [COM(2011) 334],

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με τις δραστηριότητες που χρηματοδοτήθηκαν από το όγδοο, ένατο και δέκατο Ευρωπαϊκό Ταμείο Ανάπτυξης κατά το οικονομικό έτος 2010, συνοδευόμενη από τις απαντήσεις της Επιτροπής (1), καθώς και τις ειδικές εκθέσεις του Ελεγκτικού Συνεδρίου,

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τις συστάσεις του Συμβουλίου, της 21ης Φεβρουαρίου 2012, σχετικά με τη χορήγηση απαλλαγής στην Επιτροπή όσον αφορά την εκτέλεση των πράξεων των Ευρωπαϊκών Ταμείων Ανάπτυξης για το οικονομικό έτος 2010 (05458/2012 - C7-0047/2012, 05459/2012 - C7-0048/2012, 05460/2012 - C7-0049/2012),

               —

               έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού στις 23 Ιουνίου 2000 (3) και τροποποιήθηκε στο Λουξεμβούργο στις 25 Ιουνίου 2005 (4),

               —

               έχοντας υπόψη την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα («Overseas Association Decision») (5), η οποία τροποποιήθηκε με την απόφαση 2007/249/ΕΚ του Συμβουλίου (6),

               —

               έχοντας υπόψη το άρθρο 33 της εσωτερικής συμφωνίας, της 20ής Δεκεμβρίου 1995, μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ (7),

               —

               έχοντας υπόψη το άρθρο 32 της εσωτερικής συμφωνίας, της 18ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ (8),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 74 του δημοσιονομικού κανονισμού, της 16ης Ιουνίου 1998, που εφαρμόζεται στη συνεργασία για τη χρηματοδότηση της ανάπτυξης στα πλαίσια της τέταρτης σύμβασης ΑΚΕ-ΕΟΚ (9),

               —

               έχοντας υπόψη το άρθρο 119 του δημοσιονομικού κανονισμού, της 27ης Μαρτίου 2003, ο οποίος εφαρμόζεται στο ένατο Ευρωπαϊκό Ταμείο Ανάπτυξης (10),

               —

               έχοντας υπόψη το άρθρο 142 του κανονισμού (ΕΚ) αριθ. 215/2008 του Συμβουλίου, της 18ης Φεβρουαρίου 2008, για τον δημοσιονομικό κανονισμό που εφαρμόζεται στο δέκατο Ευρωπαϊκό Ταμείο Ανάπτυξης (11),

               —

               έχοντας υπόψη το άρθρο 76, το άρθρο 77 τρίτη περίπτωση και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπή Ανάπτυξης (A7-0100/2012),

               1.

               επισημαίνει ότι οι τελικοί ετήσιοι λογαριασμοί του όγδοου, ένατου και δέκατου Ευρωπαϊκού Ταμείου Ανάπτυξης παρουσιάζονται στον πίνακα 2 της ετήσιας έκθεσης του Ελεγκτικού Συνεδρίου·

               2.

               εγκρίνει το κλείσιμο των λογαριασμών του όγδοου, ένατου και δέκατου Ευρωπαϊκού Ταμείου Ανάπτυξης για το οικονομικό έτος 2010·

               3.

               αναθέτει στον πρόεδρό του να διαβιβάσει την παρούσα απόφαση στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο και στην Ευρωπαϊκή Τράπεζα Επενδύσεων και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

         Ο Πρόεδρος
         Martin SCHULZ

         Ο Γενικός Γραμματέας
         Klaus WELLE

      (1)  ΕΕ C 326 της 10.11.2011, σ. 251.

      (2)  ΕΕ C 326 της 10.11.2011, σ. 262.

      (3)  ΕΕ L 317 της 15.12.2000, σ. 3.

      (4)  ΕΕ L 287 της 28.10.2005, σ. 4.

      (5)  ΕΕ L 314 της 30.11.2001, σ. 1 και ΕΕ L 324 της 7.12.2001, σ. 1.

      (6)  ΕΕ L 109 της 26.4.2007, σ. 33.

      (7)  ΕΕ L 156 της 29.5.1998, σ. 108.

      (8)  ΕΕ L 317 της 15.12.2000, σ. 355.

      (9)  ΕΕ L 191 της 7.7.1998, σ. 53.

      (10)  ΕΕ L 83 της 1.4.2003, σ. 1.

      (11)  ΕΕ L 78 της 19.3.2008, σ. 1.


Avis juridique important

|

32001D0055

2001/55/ΕΚ: Απόφαση του Συμβουλίου, της 22ας Δεκεμβρίου 2000, σχετικά με την υπογραφή και την προσωρινή εφαρμογή της συμφωνίας για το εμπόριο κλωστοϋφαντουργικών προϊόντων μεταξύ της Ευρωπαϊκής Κοινότητας και της Δημοκρατίας της Κροατίας, που μονογραφήθηκε στις Βρυξέλλες στις 8 Νοεμβρίου 2000

Επίσημη Εφημερίδα αριθ. L 025 της 26/01/2001 σ. 0001 - 0001

Απόφαση του Συμβουλίουτης 22ας Δεκεμβρίου 2000σχετικά με την υπογραφή και την προσωρινή εφαρμογή της συμφωνίας για το εμπόριο κλωστοϋφαντουργικών προϊόντων μεταξύ της Ευρωπαϊκής Κοινότητας και της Δημοκρατίας της Κροατίας, που μονογραφήθηκε στις Βρυξέλλες στις 8 Νοεμβρίου 2000(2001/55/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300, παράγραφος 2, πρώτο εδάφιο, πρώτη πρόταση,την πρόταση της Επιτροπής,Εκτιμώντας τα ακόλουθα:(1) Η Επιτροπή διαπραγματεύθηκε εξ ονόματος της Κοινότητας συμφωνία για το εμπόριο κλωστοϋφαντουργικών προϊόντων με τη Δημοκρατία της Κροατίας.(2) Η συμφωνία μονογραφήθηκε στις 8 Νοεμβρίου 2000.(3) Με την επιφύλαξη της δυνατότητας σύναψής της σε μεταγενέστερη ημερομηνία, η συμφωνία θα πρέπει να υπογραφεί εξ ονόματος της Κοινότητας.(4) Είναι σκόπιμο να εφαρμοστεί η παρούσα συμφωνία, σε προσωρινή βάση, από την 1η Ιανουαρίου 2001, εν αναμονή της ολοκλήρωσης των σχετικών διαδικασιών για την επίσημη σύναψή της, υπό τον όρο της αμοιβαιότητας,ΑΠΟΦΑΣΙΖΕΙ:Άρθρο 1Με την επιφύλαξη της δυνατότητας σύναψής της σε μεταγενέστερη ημερομηνία, ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία για το εμπόριο κλωστοϋφαντουργικών προϊόντων μεταξύ της Ευρωπαϊκής Κοινότητας και της Δημοκρατίας της Κροατίας, εξ ονόματος της Κοινότητας.Άρθρο 2Με την επιφύλαξη της αμοιβαιότητας, η συμφωνία που αναφέρεται στο άρθρο 1 εφαρμόζεται σε προσωρινή βάση, από την 1η Ιανουαρίου 2001, εν αναμονή της ολοκλήρωσης των διαδικασιών για τη σύναψή της.Tο κείμενο της συμφωνίας επισυνάπτεται στην παρούσα απόφαση.Έγινε στις Βρυξέλλες, στις 22 Δεκεμβρίου 2000.Για το ΣυμβούλιοC. PierretΟ Πρόεδρος


title: 2009/432/ΕΚ: Απόφαση του Συμβουλίου, της 4ης Νοεμβρίου 2008 , σχετικά με την υπογραφή, εξ ονόματος της Κοινότητας και των κρατών μελών της, του πρωτοκόλλου τροποποίησης της συμφωνίας για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου

text:
               9.6.2009

               EL

               Επίσημη Εφημερίδα της Ευρωπαϊκής Ένωσης

               L 144/20

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 4ης Νοεμβρίου 2008
   σχετικά με την υπογραφή, εξ ονόματος της Κοινότητας και των κρατών μελών της, του πρωτοκόλλου τροποποίησης της συμφωνίας για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου
   (2009/432/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πράξη προσχώρησης του 2005, και ιδίως το άρθρο 6 παράγραφος 2,
   την πρόταση της Επιτροπής,
   Εκτιμώντας τα ακόλουθα:

               (1)

               Η συμφωνία για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου, εφεξής «η συμφωνία», υπογράφηκε στις Βρυξέλλες στις 6 Δεκεμβρίου 2002 και τέθηκε σε ισχύ την 1η Μαρτίου 2008 (1).

               (2)

               Η Επιτροπή έλαβε από το Συμβούλιο, στις 23 Οκτωβρίου 2006, εντολή διαπραγμάτευσης με την Κίνα πρωτοκόλλου για την τροποποίηση της συμφωνίας, ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση.

               (3)

               Το πρωτόκολλο μονογραφήθηκε και από τις δύο πλευρές στις 28 Φεβρουαρίου 2008.

               (4)

               Συνεπώς, το πρωτόκολλο θα πρέπει να υπογραφεί, υπό την επιφύλαξη της σύναψής του μετά την ολοκλήρωση των απαιτούμενων συνταγματικών και θεσμικών διαδικασιών,

         ΑΠΟΦΑΣΙΖΕΙ:
   Άρθρο 1
   Εγκρίνεται, εξ ονόματος της Ευρωπαϊκής Κοινότητας και των κρατών μελών της, η υπογραφή του πρωτοκόλλου τροποποίησης της συμφωνίας για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου, υπό την επιφύλαξη της απόφασης του Συμβουλίου σχετικά με τη σύναψη του εν λόγω πρωτοκόλλου.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν), εξ ονόματος της Ευρωπαϊκής Κοινότητας και των κρατών μελών της, το πρωτόκολλο, υπό την επιφύλαξη της σύναψής του.

      Βρυξέλλες, 4 Νοεμβρίου 2008.

            Για το Συμβούλιο

            Η Πρόεδρος

         C. LAGARDE

      (1)  ΕΕ L 46 της 21.2.2008, σ. 25.
    ---documentbreak---

               9.6.2009

               EL

               Επίσημη Εφημερίδα της Ευρωπαϊκής Ένωσης

               L 144/21

         ΠΡΩΤΌΚΟΛΛΟ
   τροποποίησης της συμφωνίας για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου
   ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
   Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
   Η ΤΣΕΧΙΚΗ ΔΗΜΟΚΡΑΤΙΑ,
   TO ΒΑΣΙΛΕΙΟ ΤΗΣ ΔΑΝΙΑΣ,
   Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
   Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
   Η ΕΛΛΗΝΙΚΗ ΔΗΜΟΚΡΑΤΙΑ,
   ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
   Η ΓΑΛΛΙΚΗ ΔΗΜΟΚΡΑΤΙΑ,
   Η ΙΡΛΑΝΔΙΑ,
   Η ΙΤΑΛΙΚΗ ΔΗΜΟΚΡΑΤΙΑ,
   Η ΚΥΠΡΙΑΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
   Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
   ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
   Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
   Η ΜΑΛΤΑ,
   ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
   Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
   Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
   Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
   Η ΡΟΥΜΑΝΙΑ,
   Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
   Η ΣΛΟΒΑΚΙΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
   ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
   ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ,
   εφεξής τα «κράτη μέλη», που εκπροσωπούνται από το Συμβούλιο της Ευρωπαϊκής Ένωσης, και
   Η ΕΥΡΩΠΑΪΚΗ ΚΟΙΝΟΤΗΤΑ, εφεξής η «Κοινότητα», που εκπροσωπείται από το Συμβούλιο της Ευρωπαϊκής Ένωσης,
   αφενός, και
   Η ΚΥΒΕΡΝΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ,
   αφετέρου,
   ΕΧΟΝΤΑΣ ΥΠΟΨΗ την προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση και, συνεπώς, στην Κοινότητα την 1η Ιανουαρίου 2007,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Η Δημοκρατία της Βουλγαρίας και η Ρουμανία είναι μέλη της συμφωνίας για τις θαλάσσιες μεταφορές μεταξύ της Ευρωπαϊκής Κοινότητας και των κρατών μελών της, αφενός, και της κυβέρνησης της Λαϊκής Δημοκρατίας της Κίνας, αφετέρου, η οποία υπογράφηκε στις Βρυξέλλες στις 6 Δεκεμβρίου 2002 και τέθηκε σε ισχύ την 1η Μαρτίου 2008 (εφεξής η «συμφωνία»).
   Άρθρο 2
   Τα κείμενα της συμφωνίας στη βουλγαρική και τη ρουμανική γλώσσα που επισυνάπτονται στο παρόν πρωτόκολλο είναι εξίσου αυθεντικά με τα κείμενα της συμφωνίας στις άλλες γλώσσες σύμφωνα με το άρθρο 14 της συμφωνίας.
   Άρθρο 3
   Τα συμβαλλόμενα μέρη κοινοποιούν αμοιβαία την ολοκλήρωση των εσωτερικών νομικών διαδικασιών για την έναρξη ισχύος του παρόντος πρωτοκόλλου. Το παρόν πρωτόκολλο τίθεται σε ισχύ την ημερομηνία λήψης της τελευταίας γραπτής κοινοποίησης.
   Άρθρο 4
   Το παρόν πρωτόκολλο συντάσσεται στις Βρυξέλλες, στις τριάντα μία Μαρτίου δύο χιλιάδες εννιά, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και κινεζική γλώσσα και όλα τα κείμενα είναι εξίσου αυθεντικά.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За правителството на Китайската народна република
         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People's Republic of China
         Pour la gouvernement de la République populaire de Chine
         Per il Governo della Repubblica popolare cinese
         Kīnas Tautas Republikas vārdā
         Kinijos Liaudies Respublikos Vyriausybės vardu
         A Ķīnas Népköztársaság kormánya részéről
         Għall-Gvern tar-Repubblika Popolari taċ-Ċina
         Voor de regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Pentru Guvernul Republicii Populare Chineze
         Za vládu Čínskej l'udovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regerings vägnar


title: Απόφαση του Γενικού Δικαστηρίου της 5ης Απριλίου 2017 σχετικά με τις δικαστικές διακοπές

text:
               29.5.2017

               EL

               Επίσημη Εφημερίδα της Ευρωπαϊκής Ένωσης

               C 168/4

         ΑΠΌΦΑΣΗ ΤΟΥ ΓΕΝΙΚΟΫ ΔΙΚΑΣΤΗΡΊΟΥ
   της 5ης Απριλίου 2017
   σχετικά με τις δικαστικές διακοπές
   (2017/C 168/03)
   ΤΟ ΓΕΝΙΚΟ ΔΙΚΑΣΤΗΡΙΟ
   έχοντας υπόψη το άρθρο 41, παράγραφος 2, του κανονισμού Διαδικασίας,
   ΛΑΜΒΑΝΕΙ ΤΗΝ ΠΑΡΟΥΣΑ ΑΠΟΦΑΣΗ:

      Άρθρο 1

   Για το δικαστικό έτος που αρχίζει την 1η Σεπτεμβρίου 2017, οι ημερομηνίες των δικαστικών διακοπών υπό την έννοια του άρθρου 41, παράγραφοι 2 και 6, του κανονισμού Διαδικασίας καθορίζονται ως ακολούθως:

               —

               Χριστούγεννα 2017: από τη Δευτέρα 18 Δεκεμβρίου 2017 μέχρι και την Κυριακή 7 Ιανουαρίου 2018,

               —

               Πάσχα 2018: από τη Δευτέρα 26 Μαρτίου 2018 μέχρι και την Κυριακή 8 Απριλίου 2018,

               —

               Καλοκαίρι 2018: από τη Δευτέρα 16 Ιουλίου 2018 μέχρι και την Παρασκευή 31 Αυγούστου 2018.

      Άρθρο 2

   Η παρούσα απόφαση αρχίζει να ισχύει την ημέρα της δημοσιεύσεώς της στην Επίσημη Εφημερίδα της Ευρωπαϊκής Ένωσης.

      Έγινε στο Λουξεμβούργο στις 5 Απριλίου 2017.

            Ο Γραμματέας

         E. COULON

            Ο Πρόεδρος

         M. JAEGER


Σημαντική ανακοίνωση νομικού περιεχομένου

|

52004DP0004

Απόφαση του Ευρωπαϊκού Κοινοβουλίου σχετικά με τον αριθμό και τη σύνθεση των διακοινοβουλευτικών αντιπροσωπειών, των αντιπροσωπειών στις μικτές κοινοβουλευτικές επιτροπές και των αντιπροσωπειών στις επιτροπές κοινοβουλευτικής συνεργασίας

Επίσημη Εφημερίδα αριθ. 140 E της 09/06/2005 σ. 0049 - 0049

		P6_TA(2004)0004Αριθμητική σύνθεση των διακοινοβουλευτικών αντιπροσωπειών, των αντιπροσωπειών στις μικτές κοινοβουλευτικές επιτροπές και των αντιπροσωπειών στις επιτροπές κοινοβουλευτικής συνεργασίαςΑπόφαση του Ευρωπαϊκού Κοινοβουλίου σχετικά με τον αριθμό και τη σύνθεση των διακοινοβουλευτικών αντιπροσωπειών, των αντιπροσωπειών στις μικτές κοινοβουλευτικές επιτροπές και των αντιπροσωπειών στις επιτροπές κοινοβουλευτικής συνεργασίαςΤο Ευρωπαϊκό Κοινοβούλιο,- έχοντας υπόψη το άρθρο 188 του Κανονισμού του,- έχοντας υπόψη την απόφασή του της 10ης Μαρτίου 2004, σχετικά με τον αριθμό των διακοινοβουλευτικών αντιπροσωπειών, των αντιπροσωπειών στις μικτές κοινοβουλευτικές επιτροπές και των αντιπροσωπειών στις επιτροπές κοινοβουλευτικής συνεργασίας [1],1. αποφασίζει για τον αριθμό και τη σύνθεση των διακοινοβουλευτικών αντιπροσωπειών ως ακολούθως:D01 | Αντιπροσωπεία για τις σχέσεις με την Ελβετία, την Ισλανδία και τη Νορβηγία και στη Μικτή Κοινοβουλευτική Επιτροπή για τον Ευρωπαϊκό Οικονομικό Χώρο (ΕΟΧ): | 17 μέλη |D02 | Αντιπροσωπεία για τις σχέσεις με την Αλβανία, τη Βοσνία-Ερζεγοβίνη και τη Σερβία και Μαυροβούνιο (συμπεριλαμβανομένου του Κοσσυφοπεδίου): | 15 μέλη |D03 | Αντιπροσωπεία στην επιτροπή κοινοβουλευτικής συνεργασίας ΕΕ-Ρωσίας: | 31 μέλη |D04 | Αντιπροσωπεία στην επιτροπή κοινοβουλευτικής συνεργασίας ΕΕ-Ουκρανίας: | 16 μέλη |D05 | Αντιπροσωπεία στην επιτροπή κοινοβουλευτικής συνεργασίας ΕΕ-Μολδαβίας: | 14 μέλη |D06 | Αντιπροσωπεία για τις σχέσεις με τη Λευκορωσία: | 15 μέλη |D07 | Αντιπροσωπεία στις επιτροπές κοινοβουλευτικής συνεργασίας ΕΕ-Καζακστάν, ΕΕ-Κιργιζιστάν και ΕΕ-Ουζμπεκιστάν και για τις σχέσεις με το Τατζικιστάν, το Τουρκμενιστάν και τη Μογγολία: | 19 μέλη |D08 | Αντιπροσωπεία στις επιτροπές κοινοβουλευτικής συνεργασίας ΕΕ-Αρμενίας, ΕΕ-Αζερμπαϊτζάν και ΕΕ-Γεωργίας: | 18 μέλη |D09 | Αντιπροσωπεία για τις σχέσεις με το Ισραήλ: | 20 μέλη |D10 | Αντιπροσωπεία για τις σχέσεις με το Παλαιστινιακό Νομοθετικό Συμβούλιο: | 20 μέλη |D11 | Αντιπροσωπεία για τις σχέσεις με τις χώρες του Μαγκρέμπ και την Ένωση του Αραβικού Μαγκρέμπ (συμπεριλαμβανομένης της Λιβύης): | 20 μέλη |D12 | Αντιπροσωπεία για τις σχέσεις με τις χώρες του Μασρέκ: | 20 μέλη |D13 | Αντιπροσωπεία για τις σχέσεις με τα Κράτη του Κόλπου, συμπεριλαμβανομένης της Υεμένης: | 18 μέλη |D14 | Αντιπροσωπεία για τις σχέσεις με το Ιράν: | 19 μέλη |D15 | Αντιπροσωπεία για τις σχέσεις με τις Ηνωμένες Πολιτείες της Αμερικής: | 34 μέλη |D16 | Αντιπροσωπεία για τις σχέσεις με τον Καναδά: | 16 μέλη |D17 | Αντιπροσωπεία για τις σχέσεις με τις χώρες της Κεντρικής Αμερικής: | 22 μέλη |D18 | Αντιπροσωπεία για τις σχέσεις με τις χώρες της Κοινότητας των Άνδεων: | 17 μέλη |D19 | Αντιπροσωπεία για τις σχέσεις με το Mercosur: | 25 μέλη |D20 | Αντιπροσωπεία για τις σχέσεις με την Ιαπωνία: | 24 μέλη |D21 | Αντιπροσωπεία για τις σχέσεις με τη Λαϊκή Δημοκρατία της Κίνας: | 32 μέλη |D22 | Αντιπροσωπεία για τις σχέσεις με τις χώρες της Νότιας Ασίας και την Ένωση για την Περιφερειακή Συνεργασία της Νότιας Ασίας (SAARC): | 22 μέλη |D23 | Αντιπροσωπεία για τις σχέσεις με τις χώρες της Νοτιοανατολικής Ασίας και την Ένωση Χωρών της Νοτιοανατολικής Ασίας (ASEAN): | 19 μέλη |D24 | Αντιπροσωπεία για τις σχέσεις με την Κορεατική Χερσόνησο: | 15 μέλη |D25 | Αντιπροσωπεία για τις σχέσεις με την Αυστραλία και τη Νέα Ζηλανδία: | 20 μέλη |D26 | Αντιπροσωπεία για τις σχέσεις με τη Νότιο Αφρική: | 14 μέλη |D27 | Αντιπροσωπεία για τις σχέσεις με την Κοινοβουλευτική Συνέλευση του ΝΑΤΟ: | 10 μέλη |DM01 | Αντιπροσωπεία στη Μικτή Κοινοβουλευτική Επιτροπή ΕΕ-Ρουμανίας: | 25 μέλη |DM02 | Αντιπροσωπεία στη Μικτή Κοινοβουλευτική Επιτροπή ΕΕ-Βουλγαρίας: | 25 μέλη |DM03 | Αντιπροσωπεία στη Μικτή Κοινοβουλευτική Επιτροπή ΕΕ-Κροατίας: | 15 μέλη |DM04 | Αντιπροσωπεία στη Μικτή Κοινοβουλευτική Επιτροπή ΕΕ-Πρώην Γιουγκοσλαβικής Δημοκρατίας της Μακεδονίας: | 13 μέλη |DM05 | Αντιπροσωπεία στη Μικτή Κοινοβουλευτική Επιτροπή ΕΕ-Τουρκίας: | 25μέλη |DM06 | Αντιπροσωπεία στη Μικτή Κοινοβουλευτική Επιτροπή ΕΕ-Μεξικού: | 14 μέλη |DM07 | Αντιπροσωπεία στη Μικτή Κοινοβουλευτική Επιτροπή ΕΕ-Χιλής: | 15 μέλη |ACP | Αντιπροσωπεία στην Κοινοβουλευτική Συνέλευση Ίσης Εκπροσώπησης ΑΚΕ-ΕΕ: | 77 μέλη |EUROMED | Αντιπροσωπεία στην Ευρωμεσογειακή Κοινοβουλευτική Συνέλευση: | 45 μέλη |[1] P5_TA(2004)0166.--------------------------------------------------